**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 23 Φεβρουαρίου 2017, ημέρα Πέμπτη και ώρα 17.30΄, στην **Αίθουσα Γερουσίας,** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία της Προέδρου αυτής, κυρίας Χαράς Καφαντάρη, με θέμα ημερήσιας διάταξης τη συζήτηση για τον Αγροδιατροφικό Τομέα της Ελλάδας στις Διεθνείς Αγορές.

Στη συνεδρίαση παρέστησαν ο Υπουργός Αγροτικής Ανάπτυξης και Τροφίμων, κ. Ευάγγελος Αποστόλου, ο Αναπληρωτής Υπουργός Εξωτερικών, κ. Γεώργιος Κατρούγκαλος, ο Υφυπουργός Οικονομίας και Ανάπτυξης, κ. Στέργιος Πιτσιόρλας, ο Γενικός Γραμματέας Διεθνών Οικονομικών Σχέσεων και Αναπτυξιακής Συνεργασίας του Υπουργείου Εξωτερικών, κ. Γεώργιος Τσίπρας, ο Γενικός Γραμματέας Αγροτικής Πολιτικής και Διαχείρισης Κοινοτικών Πόρων του Υπουργείου Αγροτικής Ανάπτυξης και Τροφίμων, κ. Χαράλαμπος Κασίμης, καθώς και αντιπροσωπεία του Διοικητικού Συμβουλίου της Παγκόσμιας Διακοινοβουλευτικής Ένωσης Ελληνισμού (Πα.Δ.Ε.Ε.), αποτελούμενη από τους κ.κ.: Pana (Panagiota) Merchant, Γερουσιαστή του Καναδά και Αντιπρόεδρο του Δ.Σ. της Παγκόσμιας Διακοινοβουλευτικής Ένωσης Ελληνισμού (Πα.Δ.Ε.Ε.), John Pandazopoulos, πρώην Βουλευτή στη Βικτώρια της Αυστραλίας και Γενικό Γραμματέα της Παγκόσμιας Διακοινοβουλευτικής Ένωσης Ελληνισμού (Πα.Δ.Ε.Ε.), Nicole Malliotakis, Πολιτειακή Βουλευτή της New York στις Η.Π.Α. και Μέλος του Δ.Σ. της Παγκόσμιας Διακοινοβουλευτικής Ένωσης Ελληνισμού (Πα.Δ.Ε.Ε.), Leonidas Raptakis, Πολιτειακό Βουλευτή Rhodes Island στις Η.Π.Α. και Μέλος του Δ.Σ. της Παγκόσμιας Διακοινοβουλευτικής Ένωσης Ελληνισμού (Πα.Δ.Ε.Ε.), Gerasimos Sklavounos, Βουλευτή του Laurier-Dorion, Quebec στον Καναδά και Μέλος του Δ.Σ. της Παγκόσμιας Διακοινοβουλευτικής Ένωσης Ελληνισμού (Πα.Δ.Ε.Ε.) και Philip Kitsos, Βουλευτή του Καντονίου Neuchatel στην Ελβετία και Μέλος του Δ.Σ. της Παγκόσμιας Διακοινοβουλευτικής Ένωσης Ελληνισμού (Πα.Δ.Ε.Ε.).

Η Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αραχωβίτης Σταύρος, Βράντζα Παναγιώτα, Καρά Γιουσούφ Αϊχάν, Δημαράς Γιώργος, Δημητριάδης Δημήτρης (Μίμης), Δρίτσας Θεόδωρος, Ζεϊμπέκ Χουσεΐν, Καββαδία Αννέτα, Ιγγλέζη Κατερίνα, Καματερός Ηλίας, Καραγιάννης Γιάννης, Καρακώστα Εύη, Καραναστάσης Απόστολος, Βέττας Δημήτρης, Καφαντάρη Χαρά, Βαρδάκης Σωκράτης, Ουρσουζίδης Γιώργος, Παπαδόπουλος Νίκος, Ριζούλης Ανδρέας, Σέλτσας Κωνσταντίνος, Σηφάκης Γιάννης, Σιμορέλης Χρήστος, Σπαρτινός Κώστας, Συρμαλένιος Νίκος, Τελιγιορίδου Ολυμπία, Τζάκρη Θεοδώρα, Γιαννακίδης Στάθης, Αθανασίου Χαράλαμπος, Βλάχος Γεώργιος, Γιόγιακας Βασίλειος, Δήμας Χρίστος, Καραμανλής Αχ. Κωνσταντίνος, Κασαπίδης Γεώργιος, Κατσαφάδος Κωνσταντίνος, Κόνσολας Εμμανουήλ, Αντωνίου Μαρία, Μπουκώρος Χρήστος, Πλακιωτάκης Ιωάννης, Σκρέκας Κωνσταντίνος, Στύλιος Γεώργιος, Ζαρούλια Ελένη, Παναγιώταρος Ηλίας, Σαχινίδης Ιωάννης, Αρβανιτίδης Γεώργιος, Κωνσταντινόπουλος Οδυσσέας, Τζελέπης Μιχαήλ, Παφίλης Αθανάσιος, Μανωλάκου Διαμάντω, Μωραΐτης Νικόλαος, Καμμένος Δημήτριος, Λαζαρίδης Γεώργιος, Αμυράς Γεώργιος και Θεοχάρης Θεοχάρης (Χάρης).

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ξεκινάει η συνεδρίαση της Διαρκούς Επιτροπής Παραγωγής και Εμπορίου με θέμα ημερήσιας διάταξης, τη συζήτηση για τον Αγροδιατροφικό Τομέα της Ελλάδας στις Διεθνείς Αγορές. Έχουμε την τιμή να φιλοξενούμε στο Ελληνικό Κοινοβούλιο και στην συνεδρίαση της Επιτροπής μας, εξέχοντα μέλη του ΔΣ της Παγκόσμιας Διακοινοβουλευτικής Ένωσης Ελληνισμού (Π.α.Δ.Ε.Ε).

 Ήθελα να σας ενημερώσω ότι, χθες έγινε μια συνάντηση με το ΔΣ με τον Αντιπρόεδρο της Βουλής τον κύριο Κουράκη και τους Επικεφαλείς των Ομάδων Φιλίας από τις αντίστοιχες χώρες. Έχει γίνει μια σειρά από συναντήσεις με Υπουργεία από το ΔΣ της Π.α.Δ.Ε.Ε και σήμερα, θα συζητήσουμε στην Επιτροπή μας το θέμα το οποίο ανέφερα πριν. Σας καλωσορίζουμε λοιπόν, στο Ελληνικό Κοινοβούλιο σαν Πρεσβευτές της Ελλάδας στην Υφήλιο. Κυρίες και κύριοι Βουλευτές, αγαπητοί προσκεκλημένοι, εκλεγμένοι στα Κοινοβούλια των χωρών σας, που εκτιμώ ότι μπορείτε να επηρεάσετε άλλοτε σε μικρό άλλοτε σε μεγαλύτερο βαθμό και τις πολιτικές των χωρών στις οποίες ζείτε και κύρια βέβαια, απέναντι στη πατρίδα μας την Ελλάδα.

Η Ελλάδα η οποία αυτή τη στιγμή βρίσκεται σε μια κρίσιμη φάση. Επέρχεται σταδιακά η κανονικότητα και η εμπιστοσύνη στην Ελληνική οικονομία μετά από 7 χρόνια ύφεσης. Σταδιακά δηλαδή, οδεύουμε στην ανηφόρα της ανάπτυξης που είναι και ο μόνος τρόπος που θα βγάλει τη χώρα μας από την κρίση και την επιτροπεία. Ο Αγροδιατροφικός Τομέας, τόσο στην Ελλάδα όσο και στην Ε.Ε., αποτελεί ένα πολύ σημαντικό παράγοντα ανάπτυξης και απασχόλησης. Στην Ελλάδα ο αγροτικός τομέας μόνος του, προσφέρει μισό εκατομμύριο θέσεις εργασίας περίπου. Η συμμετοχή του δε στο συνολικό ακαθάριστο ΑΕΠ είναι γύρω στο 3%, ενώ είναι μεγαλύτερη η συμμετοχή-ως προς το ΑΕΠ- αν προστεθεί και ο τομέας μεταποίησης τροφίμων, ποτών και καπνού.

Σημαντικός παράγοντας της παραγωγικής ανασυγκρότησης της χώρας μας, αποτελεί ο Αγροδιατροφικός Τομέας. Αυτό φαίνεται και από την ιδιαίτερη έμφαση που έχει δοθεί και δίνεται μέσα σε αναπτυξιακά προϊόντα που είναι σε εφαρμογή, όπως είναι ο αναπτυξιακός νόμος, το πρόγραμμα αγροτικής ανάπτυξης, ο νέος νόμος για τους αγροτικούς συνεταιρισμούς, αλλά και τα ΕΣΠΑ, που αφορούν σε μεγάλο μέρος την ενίσχυση του αγροτικού τομέα. Η Ελλάδα, παρά τις δυσκολίες των τελευταίων ετών ύφεσης, συνεχίζει και παράγει ποιοτικά αγροτικά προϊόντα. Ο χώρος που άντεξε στα χρόνια της κρίσης περισσότερο από άλλους τομείς είναι ο αγροτικός. Είχαμε άνοδο των εξαγωγών αγροτικών προϊόντων τα τελευταία χρόνια, που μείωσαν το αρνητικό πρόσημο των εξαγωγών συνολικά. Από την άλλη μεριά βέβαια, τα προϊόντα μας είναι ιδιαίτερα ανταγωνιστικά και ποιοτικά.

Η σημερινή συζήτηση έχει μια διαδικασία. Αφορά την ενημέρωση σε πρώτη φάση από τους αρμόδιους Υπουργούς, καθώς και μια συζήτηση που θα γίνει σχετικά με τη δυνατότητά σας να συνεισφέρετε με βάση το θεσμικό σας ρόλο στα κοινοβούλια των χωρών σας, ώστε να βοηθήσετε στην εξαγωγική και επενδυτική προσπάθεια της πατρίδας μας στον αγροτοδιατροφικό τομέα. Η διαδικασία είναι να μιλήσουν πρώτα οι αρμόδιοι Υπουργοί, μετά να τοποθετηθούν τα μέλη με ερωτήματα ή σκέψεις από το Δ.Σ. της Πα.Δ.Ε.Ε. και μετά οι συνάδελφοι και συναδέλφισσες βουλευτές με ερωτήματα.

Το λόγο έχει ο Υπουργός Αγροτικής Ανάπτυξης και Τροφίμων, κύριος Αποστόλου.

ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων): αγαπητοί συνάδελφοι, νομίζω ότι σε όλους μας δίνει ιδιαίτερη χαρά το ότι βρίσκονται σήμερα μεταξύ μας εκπρόσωποι της Παγκόσμιας Διακοινοβουλευτικής Ένωσης Ελληνισμού. Θα ήθελα, λοιπόν και για λογαριασμό όλων σας, να τους καλωσορίσουμε. Ο ελληνισμός της διασποράς δεν είναι μια συμβολική έννοια ή μια αόριστη αξία. Είναι ένα συμπαγές σώμα που κουβαλάει την Ελλάδα, με ό,τι αυτό σημαίνει, παντού ανά τον κόσμο. Οι Έλληνες της διασποράς βασίζονται στην Ελλάδα και εμείς οι Έλληνες του ελλαδικού χώρου βασιζόμαστε σε αυτούς.

Πριν τα Χριστούγεννα, σε μια συνάντηση που είχα με τον Πρόεδρο της Διακοινοβουλευτικής Επιτροπής, τον κύριο Κατσαντώνη, καταλήξαμε στην κοινή διαπίστωση ότι ο αγροτοδιατροφικός τομέας της Ελλάδας μπορεί να αποτελέσει την αιχμή του δόρατος στο εξαγωγικό μας εμπόριο, στις διεθνείς αγορές και να βοηθήσει με τρόπο αποφασιστικό, ιδιαίτερα σε αυτήν την περίοδο, για να βγει η χώρα μας στους δρόμους της ανάπτυξης. Αποφασίσαμε, λοιπόν, να οργανώσουμε αυτήν την ημερίδα, με στόχο να επεξεργαστούμε και να συμπυκνώσουμε συλλογικά την εμπειρία και τη γνώση γύρω από το θέμα και να επαναπροσδιορίσουμε με μεγαλύτερη σαφήνεια τους στόχους μας.

Με την ευκαιρία αυτή, θέλω να επαναλάβω και δεν θα κουραστώ να το επαναλαμβάνω, ότι στον πρωτογενή αγροτοδιατροφικό τομέα χτυπάει ο σφυγμός της χώρας μας για την ανάπτυξη. Η ανασυγκρότηση του αγροτικού χώρου της Ελλάδας, με βάση ένα σύγχρονο παραγωγικό μοντέλο αγροτικής ανάπτυξης, είναι επείγουσα προτεραιότητα και δεν το λέω τυχαία. Οι αντοχές που επέδειξε ο αγροτικός χώρος τα δύο τελευταία χρόνια καταμαρτυρούν τις ανεξάντλητες δυνατότητες που έχει. Γίνεται ολοένα και περισσότερο, λοιπόν, φανερό ότι η ελληνική γεωργία και κτηνοτροφία, παρά τη συρρίκνωση που υπέστη για δεκαετίες, τη στρεβλή και χωρίς κατεύθυνση ανάπτυξη που είχε και την παρεξηγημένη, όντως, χρήση κοινοτικών και εθνικών πόρων, όχι μόνο είχε τις αντιστάσεις και τα κότσια να μην κλονιστεί σε ένα εξαιρετικά ανταγωνιστικό παγκόσμιο επίπεδο, αλλά κατέθεσε για μια ακόμη φορά τα διαπιστευτήριά της, δηλαδή, τη δυνατότητά της να παράγει σήμερα υγιεινά προϊόντα με υψηλή τεχνική και οικονομική αξία.

Η χώρα μας, κυρίες και κύριοι συνάδελφοι, αποτελεί από μόνη της brand name. Όντως, οι παραγωγοί και οι επιχειρηματίες του αγροτοδιατροφικού τομέα της Ελλάδας έδειξαν καταπληκτικά και αξιοθαύμαστα αντανακλαστικά και αντελήφθησαν έγκαιρα ότι η γη κρατούσε σταθερές αξίες που δεν μπορούν να αμφισβητηθούν από καμία αλλαγή στα γούστα, στα καπρίτσια και τις ιδιορρυθμίες της μόδας. Πώς θα μπορούσε, εξάλλου, να γίνει αλλιώς, όταν η ελληνική γη παράγει πραγματικούς θησαυρούς και γεύσεις με μνήμες χιλιάδων χρόνων. Η φύση και οι άνθρωποι της ελληνικής υπαίθρου έχουν φτιάξει την ταυτότητα του τόπου. Η καθαρότητα και η θρεπτική αξία των προϊόντων της ελληνικής γης είναι τα μεγάλα πλεονεκτήματα, τα οποία μπορούν να αντισταθούν και να υπερνικήσουν καλλιέργειες και παραγωγές μεγάλης κλίμακας, αλλά αμφίβολης ποιότητας. Το μεγάλο, λοιπόν, στοίχημα της ανάταξης αρχικά της οικονομίας και της ανάπτυξης στη συνέχεια, δεν μπορεί να κερδηθεί κινηθεί για τη χώρα, εάν δεν κερδηθεί στην ύπαιθρο.

Όλα αυτά, βεβαίως, τα πλεονεκτήματα δεν αρκούν, θα πρέπει να ενισχυθούν από δράσεις καινοτόμες, που να απαντούν στις αξίες και στις αξιώσεις των σύγχρονων αγορών. Η καινοτομία είναι πάντα ό,τι πιο δυναμικό, αυτό που μπορεί να κινητοποιήσει μια χώρα σε υψηλά επίπεδα ανάπτυξης. Για να συμβεί, όμως, αυτό και να αξιοποιηθεί στο έπακρο, θα πρέπει να γίνει τροπισμός, να έχει μπει στο DNA του επιστημονικού και παραγωγικού δυναμικού της κοινωνίας, να ενσωματωθεί στα πολιτικά και οικονομικά αντανακλαστικά της πολιτείας.

Ως εκ τούτου, για να αυξηθεί η ανταγωνιστικότητα του γεωργοκτηνοτροφικού τομέα, στη λογική που προανέφερα, είναι απαραίτητο να ενσωματωθεί η καινοτομία με την τεχνολογική και την οργανωτική μορφή στις γεωργικές δραστηριότητες και στη μεταποίηση γεωργικών προϊόντων. Λαμβάνοντας υπόψη την πραγματικότητα της ελληνικής αγοράς και την αδυναμία των επιχειρήσεων να επενδύσουν κατά μόνας στην έρευνα και τεχνολογία για την παραγωγή προϊόντων και υπηρεσιών με υψηλή προστιθέμενη αξία είναι ανάγκη να προωθηθούν οι συνεργασίες. Στο νέο Πρόγραμμα Αγροτικής Ανάπτυξης 2014-2020, για την αξιοποίηση συνεργασιών στον αγροδιατροφικό τομέα, δίνεται η ευκαιρία για την υιοθέτηση νέων τεχνολογιών, καινοτομιών, στην πρωτογενή παραγωγή αγροτικών προϊόντων, αλλά και στον τομέα των τροφίμων, όπως επίσης στην αναζήτηση νέων καλλιεργητικών πρακτικών και πρακτικών παραγωγής, που συμβάλλουν στην προστασία του περιβάλλοντος.

Εμείς, στο Υπουργείο Αγροτικής Ανάπτυξης και Τροφίμων, πιστεύουμε ακράδαντα και θέλουμε να το κάνουμε κοινή συνείδηση, ότι ο πρωτογενής τομέας, η γη και η διατροφή ίσως είναι τα μόνα, που κρατούν πάντα σταθερές αξίες, ότι η παραγωγική ύπαιθρος μπορεί να σηκώσει το μεγάλο βάρος της οικονομικής ανάκαμψης και προσπαθούμε για το σκοπό αυτό να παράξουμε όλα τα απαραίτητα εργαλεία στήριξης του πρωτογενούς τομέα. Γι' αυτό, στο σχέδιό μας για τη βιώσιμη μακροπρόθεσμη ανάπτυξη, που ονομάζεται ΕΛΛΑΔΑ 2021, δίνουμε ιδιαίτερη βάση στην προστιθέμενη αξία του διατροφικού τομέα. Υπερασπιζόμαστε, επίσης, την προώθηση των προϊόντων μας στις διεθνείς αγορές, μέσα από συγκεκριμένες χρηματοδοτήσεις, που το 2016 έφθασαν στα 150 εκατομμύρια ευρώ. Ήδη, τα στοιχεία δείχνουν ότι η αύξηση των εξαγωγών για το 2016 ήταν εντυπωσιακή. Από τα συνολικά 18 δις των εξαγωγών, τα 9 δις, δηλαδή το 50%, αφορούν προϊόντα του αγροτικού χώρου.

Μάχες, όμως, δίνουμε και στο πλαίσιο των συμφωνιών της Ε.Ε. με τρίτες χώρες, όπως ο Καναδάς και η Νότια Αφρική, όπου για τη φέτα, για παράδειγμα, πήραμε ό,τι μπορούσαμε να πάρουμε. Το λέω αυτό, διότι προβλεπόταν, μέσα από τη μεταβατική πενταετία, να μπορούν να κυκλοφορούν ως φέτα Νότιας Αφρικής και φέτα στυλ Καναδά, τα λευκά τυριά, ενώ εμείς καταφέραμε να δεσμευθεί με ρητή δήλωση, η οποία έχει ενσωματωθεί στα πρακτικά της Συμφωνίας, ότι με τη λήξη της πενταετίας θα υπάρξει πλήρης προστασία της φέτας, δηλαδή ο όρος φέτα δεν θα μπορεί να χρησιμοποιηθεί από τις συγκεκριμένες χώρες. Αναφέρομαι ιδιαιτέρως στη φέτα, διότι κανένα άλλο προϊόν δεν μπορεί να έχει τα χαρακτηριστικά, που είναι απολύτως συνυφασμένα με τη χλωρίδα, το γεωγραφικό ανάγλυφο, την εκτατική εκτροφή και το κλίμα της χώρας μας, από τον Κύκλωπα Πολύφημο, τον πρώτο, κατά το μύθο, παρασκευαστή φέτας πριν 8.000 χρόνια μέχρι σήμερα.

Συνεπώς, υπάρχει στις ευρωπαϊκές και στις διεθνείς αγορές ένα πεδίον δόξης λαμπρό, που περιμένει από μας να το κατακτήσουμε. Αυτός είναι ο λόγος, για τον οποίο το Υπουργείο Αγροτικής Ανάπτυξης έχει κάνει μια στρατηγική επιλογή, να αξιοποιήσει κάθε δυνατότητα, ώστε ο κλάδος της αγροδιατροφής, ο κλάδος που στηρίζει και στηρίζεται από τη φέτα να ενισχυθεί, μέσα από κίνητρα, διευκολύνσεις, στοχευμένες πολιτικές και εργαλεία, ώστε να μπορέσει να ξεπεράσει τις δομικές του αδυναμίες και να αποτελέσει την αιχμή του δόρατος για την παραγωγική ανασυγκρότηση του πρωτογενούς τομέα της χώρας.

Αγαπητοί συνάδελφοι, χρειάζονται συνέργειες και η σημερινή μας συνάντηση είναι ένα πρώτο βήμα με το Υπουργείο Εξωτερικών, με το Υπουργείο Οικονομίας και Ανάπτυξης και με τα θεσμικά όργανα των Ελλήνων της διασποράς, εσάς. Είμαι βέβαιος, ότι αυτή η συνεργασία μπορεί να είναι άκρως εποικοδομητική για τον αγροτοδιατροφικό τομέα, άκρως χρήσιμη για τη χώρα μας.

ΧΑΡΑ ΚΑΦΑΝΤΑΡΗ(Πρόεδρος της Επιτροπής): Το λόγο έχει ο κ. Κατρούγκαλος.

ΓΕΩΡΓΙΟΣ ΚΑΤΡΟΥΓΚΑΛΟΣ (Αναπληρωτής Υπουργός Εξωτερικών): Ήθελα να είμαι παρών για να χαιρετίσω τους συμπατριώτες μας, υπάρχει όμως μια ανειλημμένη υποχρέωση, που με εμποδίζει να καθίσω καθόλη τη διάρκεια της συνεδρίασης και γι' αυτό το λόγο θα συνεχίσει την ενημέρωση του σώματος και ιδίως, των συναδέλφων συμπατριωτών μας ο γενικός γραμματέας, υπεύθυνος για τις διεθνείς οικονομικές σχέσεις, ο κ. Τσίπρας.

Επιτρέψτε μου, καταρχάς, αγαπητοί συμπατριώτες να σας καλωσορίσω και εγώ. Αισθανόμαστε και εμείς, όπως και εσείς, ότι γυρίζετε σπίτι σας και θα πρέπει η συνεργασία μας στο μέλλον να είναι ακόμα καλύτερη. Δεν το επιβάλλει μόνο το Σύνταγμα να παίρνει μέτρα το κράτος για την ομογένεια, είναι κάτι που νομίζω ότι ο κάθε Έλληνας έχει μέσα στην ψυχή του. Για το θέμα που συζητάμε, να σας πω ότι και εμείς στο Υπουργείο Εξωτερικών καταβάλλουμε μια διπλή προσπάθεια, σε συνεργασία με το Υπουργείο Αγροτικής Ανάπτυξης, σε συνεργασία με το Υπουργείο Οικονομίας, με τον υπεύθυνο Υπουργό για τις επενδύσεις που είναι ο κ. Πιτσιόρλας. Προσπαθούμε πρώτα απ' όλα, να έχουμε ένα κοινό πρόσωπο στην εξωστρέφεια μας στο εξωτερικό, γιατί έχουμε πολλές φορές προβλήματα συντονισμού των δημοσίων υπηρεσιών μας στο τομέα αυτό. Το καθοριστικότερο όμως, είναι αυτό που είπε ο κ. Αποστόλου, ότι χρειαζόμαστε και στον αγροτικό τομέα - θα πρόσθετα αγροτοδιατροφικό σε συνέργεια του πρωτογενούς τομέα με ελαφριά βιομηχανία - ένα νέο παραγωγικό μοντέλο. Δεν είναι λογικό να στέλνουμε το λάδι μας χύμα στην Ιταλία, να τυποποιείται εκεί σε ανάμειξη με κατώτερης ποιότητας λάδι και να πουλιέται ακριβά στις διεθνείς αγορές.

Τι μας λείπει όμως, για να μπορέσουμε όμως, να έχουμε πράγματι το προϊόν όχι μόνο από πλευράς εσωτερικής αξίας, γιατί είναι προφανές ότι τα προϊόντα μας λόγω του κλίματος της Ελλάδας, λόγω της παράδοσης που έχουμε, είναι πράγματι ανταγωνιστικά και καλύτερα; Η συστηματική παρουσία στις διεθνείς αγορές, η τυποποίηση του προϊόντος. Αυτό μπορεί να γίνει με διαφορετικούς τρόπους. Η McKinsey είχε προτείνει στην προηγούμενη κυβέρνηση να υπάρχουν τρία ελαιοτριβεία στο σύνολο της χώρας, γιατί πράγματι χρειάζεται συγκέντρωση της παραγωγής εάν θέλεις να μπεις σε μεγάλες αγορές, όπως είναι αυτές της ανερχόμενης Ινδίας, της Κίνας. Εμείς όμως θέλουμε να μην γίνει αυτό ο νέος τρόπος παραγωγής με τη συγκέντρωση όλης της ύλης σε ορισμένους πολύ μεγάλους. Για μας, ο ιδανικός τρόπος θα ήταν οι αγροτικοί συνεταιρισμοί και γι' αυτό το λόγο, το νομοσχέδιο που είχε ετοιμάσει το Υπουργείο Αγροτικής Ανάπτυξης, ο κ. Αποστόλου, είναι ένα σημαντικό βήμα προς την κατεύθυνση αυτή.

Στις διεθνείς αγορές προσπαθούμε να δείξουμε τη διαφορετικότητά μας, την ποιότητα της φέτας μας, αλλά και να ανοίξουμε νέες αγορές. Εκεί θέλω πάλι να αναφερθώ στην προσπάθεια, που γίνεται από το Υπουργείο Αγροτικής Ανάπτυξης να τυποποιηθεί η διαδικασία, ούτως ώστε να παράγουμε προϊόντα κατάλληλα και για τις μουσουλμανικές χώρες, halal και για αυτούς που έχουν την εβραϊκή θρησκεία, corsair. Είναι κάτι αυτονόητο, που πολλές άλλες ανταγωνίστριες με μας χώρες της Μεσογείου, το έχουν ήδη πετύχει. Ερχόμενος από τη Σαουδική Αραβία, μπορώ να σας πω ότι έχουμε παρθένα εδάφη να αναπτύξουμε στον τομέα αυτό. Εμείς προσπαθούμε, μέσω του δικτύου των εμπορικών και των οικονομικών ακόλουθων – έχουμε 55 ανά τον κόσμο να συντονίσουν αυτή την προσπάθεια – να έχουμε εκθέσεις προϊόντων τροφίμων και ποτών. Είναι μια προσπάθεια κοινή, στην οποία εσείς, οι συμπατριώτες μας, μπορεί να είστε συνεργοί.

Αυτά ήθελα να σας πω εισαγωγικά, λυπάμαι πολύ που δεν μπορώ να είμαι μαζί σας μέχρι το τέλος της σημερινής συνεδρίασης σας πει περισσότερα για την κοινή μας προσπάθεια, ο κ. Τσίπρας, ο γενικός γραμματέας των διεθνών οικονομικών σχέσεων.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Πιτσιόρλας.

 ΣΤΕΡΓΙΟΣ ΠΙΤΣΙΟΡΛΑΣ (Υφυπουργός Οικονομίας και Ανάπτυξης): Θέλω κι εγώ να καλωσορίσω τους Έλληνες Βουλευτές ξένων Κοινοβουλίων.

Συζητάμε ένα θέμα πάρα πολύ σοβαρό. Είναι από τα ζητήματα που, εάν καταφέρουμε να τα βάλουμε σ’ ένα σωστό δρόμο, πραγματικά θα συμβάλουν πάρα πολύ στην ανάπτυξη της χώρας. Θα είμαστε έτοιμοι τον επόμενο μήνα, ως Υπουργείο, να καταθέσουμε τη νέα αναπτυξιακή στρατηγική της χώρας για τα επόμενα χρόνια και, στα πλαίσια αυτής της νέας αναπτυξιακής στρατηγικής, ο αγροτοδιατροφικός τομέας θα έχει μια κεντρική θέση.

Δυστυχώς, έχουμε ένα πολύ κακό παρελθόν που πρέπει ν, αλλάξουμε, καθώς και κακές νοοτροπίες και κακιά κουλτούρα στο θέμα αυτό, το οποίο επί δεκαετίες επηρεάζει το παραγωγικό μοντέλο της χώρας. Περιέγραψε με αδρές γραμμές ο κ. Απόστολου μια αντίληψη, θέλει, όμως, πάρα πολλή δουλειά, θέλει συνεννόηση και μεταξύ των πολιτικών δυνάμεων και, κυρίως, με τους αγρότες και τους παραγωγούς.

Αυτό που θέλω να πω στη σημερινή συνάντηση είναι ότι στον τομέα αυτόν της αγροτικής παραγωγής και της μεταποίησης αγροτικών προϊόντων θα πρέπει, οπωσδήποτε, να εξασφαλίσουμε και ξένες επενδύσεις. Πρέπει να εξασφαλίσουμε συνεργασίες και να πετύχουμε και μικτές επιχειρήσεις, επιχειρήσεις από χώρες που έχουν να δώσουν διαφορετικά δείγματα κι έχουν αξιοποιήσει, πολύ παραπάνω από εμάς, τις δυνατότητές τους σ’ αυτόν τον τομέα και θεωρώ ότι έχουμε σήμερα πάρα πολλές προοπτικές. Δεχόμαστε καθημερινά ξένους επενδυτές που ενδιαφέρονται να επενδύσουν στην Ελλάδα και, δεν είναι υπερβολή να σας πω ότι στο τέλος κάθε συζήτησης, αφού μας αναφέρουν άλλους τομείς που ενδιαφέρονται να επενδύσουν, σχεδόν όλοι αναφέρουν τον τομέα των τροφίμων και ρωτούν που μπορούν να επενδύσουν στην Ελλάδα στον τομέα των τροφίμων. Άρα, λοιπόν, είναι ένας τομέας πάρα πολύ σημαντικός, αρκεί να καταλάβουμε ότι δεν αρκεί να περιγράφουμε πόσο νόστιμα προϊόντα και τρόφιμα παράγει η Ελλάδα, αλλά θα πρέπει να μπούμε στις πιστοποιήσεις, να μπούμε στην κατοχύρωση και πιστοποίηση επώνυμων προϊόντων, να μπούμε στις αλυσίδες ποιότητας παγκοσμίως, για να μπορέσουμε να αξιοποιήσουμε αυτό το πλεονέκτημα.

Δεν θέλω να σας κουράσω. Πρέπει να πάρουμε πολύ συγκεκριμένα μέτρα, τα οποία θα τα πάρουμε και τα σχεδιάζουμε αυτή τη στιγμή, για να μπορέσουμε να αξιοποιήσουμε το πλεονέκτημα. Η συνεργασία της ομογένειας και, ιδιαίτερα, των Βουλευτών σε άλλα Κοινοβούλια μπορεί ν’ αποδειχθεί πάρα πολύ σημαντική, διότι πρέπει να έρθουμε σε επαφή με παραγωγικές δυνάμεις άλλων χωρών που μπορούν να μας βοηθήσουν.

Την επόμενη Πέμπτη θα πάμε στη Θεσσαλονίκη σε μια συνάντηση Ελλήνων που διατηρούν εστιατόρια σε χώρες της Ευρώπης και της Αμερικής και που θέλουν να αξιοποιούν, προφανώς, τα ελληνικά τρόφιμα, για να μας περιγράψουν τα προβλήματα που αντιμετωπίζουν σ' αυτή διαδικασία και είναι πάρα πολλά, διότι δεν υπάρχει συνέχεια στην ποιότητα, δεν υπάρχει η αντίστοιχη ποσότητα, δεν υπάρχουν τα logistics, γενικώς, που να μπορούν να εξυπηρετούν αυτή τη δραστηριότητα. Όλα αυτά πρέπει να καταγραφούν και πρέπει να επιλυθούν. Δεν είναι θέμα αντιπολιτευτικής διάθεσης, όμως είναι ένας τομέας στον οποίον επί δεκαετίες σαν χώρα έχουμε διαπράξει εγκλήματα, λάθη πολύ μεγάλα και όλοι μαζί οφείλουμε να τα διορθώσουμε.

Θέλω και πάλι να ευχαριστήσω τους Έλληνες Βουλευτές των άλλων Κοινοβουλίων και να ζητήσω τη συνεργασία τους, γιατί μπορούμε πραγματικά να κάνουμε πάρα πολλά εάν συνεργαστούμε. Σας ευχαριστώ πολύ.

ΧΑΡΑ ΚΑΦΑΝΤΑΡΗ(Πρόεδρος της Επιτροπής): Τον λόγο έχει ο κ. Κασίμης.

ΧΑΡΑΛΑΜΠΟΣ ΚΑΣΙΜΗΣ (Γενικός Γραμματέας Αγροτικής Πολιτικής και Διαχείρισης Κοινοτικών Πόρων του Υπουργείου Αγροτικής Ανάπτυξης και Τροφίμων): Καταρχήν να καλωσορίσω και εγώ τους συμπατριώτες μας, να ευχαριστήσω το κοινοβούλιο για την πρόσκληση και να αναφερθώ πολύ σύντομα σε δύο τρία βασικά ζητήματα τα οποία απασχολούν τον αγροτικό τομέα και ανταποκρίνονται στο αντικείμενο της σημερινής συζήτησης που είναι οι προοπτικές του αγροδιατροφικού τομέα, οι δυνατότητες και οι δυσκολίες.

Καταρχήν, θεωρούμε ότι το υπάρχον παραγωγικό πρότυπο της χώρας σε ό,τι αφορά την αγροτική οικονομία έχει εξαντλήσει τα όριά του, χρειάζεται μια σοβαρή αναδόμηση. Προς ποια κατεύθυνση είναι το ερώτημα; Θέση μας είναι ότι κατεύθυνση και νομίζω συνομολογείται αυτό από όλη την ελληνική τουλάχιστον κοινωνία, ότι πρέπει να στραφούμε προς τα κει που είναι το συγκριτικό πλεονέκτημα της ελληνικής γεωργίας και αυτό είναι ένα παραγωγικό πρότυπο που θα χαρακτηρίζεται από την ποιότητα και την ταυτότητα των προϊόντων.

Άρα, χρειαζόμαστε μια μετατόπιση του παραγωγικού προτύπου από ένα παραγωγικό πρότυπο παραγωγής ομοειδών προϊόντων στα οποία η ελληνική γεωργία δεν μπορεί να γίνει ανταγωνιστική για τους διαρθρωτικούς λόγους που όλοι ξέρουμε σε ένα παραγωγικό πρότυπο που θα αξιοποιεί το συγκριτικό πλεονέκτημα των ποιοτικών προϊόντων.

Δεύτερο ζήτημα σε σχέση με αυτό, το οποίο έχει αναφερθεί πολλαπλώς και από τον Υπουργό και από τον κ. Υφυπουργό δεν αρκεί να λέμε αυτό εάν δεν ενισχύσουμε κατακόρυφα την παραγωγή προστιθέμενης αξίας στα ελληνικά προϊόντα. Λέμε συχνά, να το ξαναπούμε, για ένα ευρώ αξίας αγροτικού προϊόντος στην Ελλάδα παράγουμε 0,4% προστιθέμενη αξία, όταν η Πορτογαλία παράγει 1,4%. Αυτό νομίζω λέει πάρα πολλά.

Τρίτο ζήτημα. Για να δημιουργήσουμε λοιπόν αυτό το συγκριτικό πλεονέκτημα πρέπει να δημιουργήσουμε οικονομίες κλίμακας. Πώς; Αφενός με τα συλλογικά σχήματα, συνεταιρισμούς, ομάδες παραγωγών, οργανώσεις παραγωγών. Η υπουργική απόφαση για τις ομάδες πρόσφατα υπεγράφη από τον Υπουργό. Και το δεύτερο, πρέπει να δημιουργήσουμε την κρίσιμη παραγόμενη μάζα γιατί δεν μπορούμε να εμπορευτούμε προϊόντα χωρίς να έχουμε κρίσιμη μάζα παραγωγής και εμπορίας διότι οι διεθνείς αγορές δεν αρκούνται στο ποιοτικό ελληνικό προϊόν, χρειάζονται και ποσότητες, τις οποίες πρέπει να δημιουργήσουμε με τον τρόπο που ανέφερα μέσα από συλλογικές δράσεις.

 Επομένως, παραγωγή προστιθέμενης αξίας, δημιουργία της κρίσιμης μάζας και προφανώς ενίσχυση της προσπάθειας εξωστρέφειας των ελληνικών αγροτικών προϊόντων. Σε αυτό το τελευταίο, νομίζω ότι είναι εξαιρετικά σημαντικό να σταθούμε διότι χώρα μας και η αγροτική μας οικονομία εμφανίζει μια ενδιαφέρουσα εικόνα τα περασμένα χρόνια της κρίσης αποτυπώνει αυτό την δυναμική της όχι μόνο επιβιώνει αλλά επιδεικνύει και σημαντική εξωστρέφεια όπως αναφέρει και ο Υπουργός από το μερίδιο που έχει στις εξαγωγές. Έχουμε εργαλεία για να στηρίξουμε την εξωστρέφεια της ελληνικής παραγωγής και αυτό πρέπει να το αναφέρουμε. Πρέπει να σας πω ότι η Ε.Ε. έχει σημαντικά προγράμματα προώθησης των εξαγωγών, τα οποία μάλιστα έχουν ιδιαίτερα χαρακτηριστικά, ενισχύθηκε και το ποσοστό ενίσχυσης το οποίο μπορεί να φτάσει μέχρι το 85% του συνολικού προϋπολογισμού με μόνο 15% συμμετοχή από την χώρα-μέλος και αυτό το πρόγραμμα αυξάνεται σε προϋπολογισμό από 61 εκατ. το 2013 σε 200 εκατ. μέχρι το 2019.

Το ενδιαφέρον είναι ότι και στην προηγούμενη περίοδο η χώρα μας πήγε πάρα πολύ καλά με 40 προγράμματα προώθησης που τρέχουν με 130 εκατ. προϋπολογισμό, ενώ πρόσφατα, τώρα τον Νοέμβριο μήνα είχαμε την έγκριση οκτώ τριετών προγραμμάτων με συνολικό προϋπολογισμό 20,5 εκατομμύρια. Αντιλαμβανόμαστε, λοιπόν, ότι αυτή η δυνατότητα που δίνεται από τα προγράμματα προώθησης πρέπει να αξιοποιηθεί το μέγιστο από την ελληνική αγροτική οικονομία και από τους εμπλεκόμενους φορείς. Χρειαζόμαστε προφανώς τις συνέργειες που μπορεί να μας εξασφαλίσει η Διυπουργική συνεργασία μεταξύ Υπουργείου Εξωτερικών, Υπουργείο Αγροτικής Ανάπτυξης και Τροφίμων και Υπουργείο Οικονομίας και Ανάπτυξης και προς αυτήν την κατεύθυνση εργαζόμαστε.

Θέλω να πω κάτι τελευταίο το οποίο χρήζει ιδιαίτερης αναφοράς. Αγαπητοί Βουλευτές, σύμφωνα με μια πρόσφατη μελέτη του Παγκόσμιου Οργανισμού Τροφίμων και Γεωργίας (FAO), το έτος 2050 η παγκόσμια ζήτηση για αγροτικά προϊόντα θα ανέβει κατά 50%. Το πιο ενδιαφέρον για εμάς είναι ότι η ζήτηση για τα προϊόντα ποιότητας αναμένεται να έχει ισομεγέθη αύξηση τα επόμενα χρόνια. Αυτό συνεπάγεται ότι ο προσανατολισμός μας πρέπει να πάει προς αυτήν την κατεύθυνση, δηλαδή την παραγωγή και εμπορία και εξαγωγή αυτών των ποιοτικών προϊόντων. Αυτό σε συνδυασμό με το γεγονός ότι είμαστε ενώπιον σημαντικών εξελίξεων στον Κοινοτικό Προϋπολογισμό τα επόμενα χρόνια με συνέπεια επιπτώσεις στον Αγροτικό Προϋπολογισμό της Ευρωπαϊκής Ένωσης που σημαίνει ότι η Χώρα μας πρέπει να κάνει την άριστη δυνατή αξιοποίηση των πόρων που εισρέουν μέσα από τον πρώτο πυλώνα και τον δεύτερο πυλώνα της Κοινής Αγροτικής Πολιτικής (ΚΑΠ). Σε αυτήν την κατεύθυνση εργαζόμαστε αξιοποιώντας το εργαλείο που ονομάζεται «εργαλείο αγροτικής ανάπτυξης», ώστε πραγματικά να συμβάλουμε σε εκείνη την κατεύθυνση που και θα δημιουργήσει τα κρίσιμα μεγέθη και θα ενισχύσει τη συλλογική οργάνωση της αγροτικής παραγωγής, αλλά και θα ενισχύσει την εξωστρέφεια, περισσότερο από ό,τι διαπιστώνουμε τα περασμένα χρόνια. Σε αυτήν την προσπάθεια καλούμε εσάς, τους Βουλευτές των Κοινοβουλίων άλλων χωρών, να είστε αρωγοί στην προσπάθεια αυτή ώστε πραγματικά τα αγροτικά προϊόντα να γίνουν οι πρεσβευτές της Ελληνικής ποιοτικής παραγωγής.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Τον λόγο έχει ο κ. Τσίπρας.

ΓΕΩΡΓΙΟΣ ΤΣΙΠΡΑΣ (Γενικός Γραμματέας Διεθνών Οικονομικών Σχέσεων και Αναπτυξιακής Συνεργασίας του Υπουργείου Εξωτερικών): Θέλω να καλωσορίσω και εγώ τους Βουλευτές άλλων Κοινοβουλίων. Κυρίες και κύριοι, ο Αγροδιατροφικός Τομέας είναι από τους πιο δυναμικούς κλάδους και της δευτερογενούς παραγωγής, σε ό,τι αφορά στις εξαγωγές. Να σημειώσω ότι ενώ υπήρξε μια μείωση των εξαγωγών το έτος 2016 κατά 1,8%, τα αγροδιατροφικά σημείωσαν αξία εξαγωγών 5 δις ευρώ το έτος 2016 έναντι 4,6 δις ευρώ το έτος 2015 που αποτελεί αύξηση κατά 9%. Από αυτά, για να έχουμε μια εικόνα, τα παρασκευασμένα λαχανικά και φρούτα καταλαμβάνουν το 31% ή περίπου 1,4 δις ευρώ, τα ιχθυηρά, το ελαιόλαδο, το γάλα και τα προϊόντα του καταλαμβάνουν, το καθένα από αυτά, από 450 έως 550 εκ. ευρώ και ακολουθούν διάφορα άλλα προϊόντα.

Η εξωστρέφεια είναι η λύση για την αγροτική οικονομία και οι δομές της δεν είναι τα πιο ισχυρά μας σημεία ως Χώρα, ως Κράτος και αυτό αφορά και στον Αγροδιατροφικό Τομέα. Θα έλεγα ότι, σε ό,τι αφορά στις δομές αυτές, το πιο μεγάλο έλλειμα που συνεχίζουμε να αντιμετωπίζουμε, παρότι έχουν ξεκινήσει και γίνονται σοβαρά βήματα προς την αντίθετη κατεύθυνση, είναι το έλλειμα συνεργειών και συντονισμού, καταρχάς, μέσα στο ίδιο το Κράτος, στα Υπουργεία του, στους θεσμικούς φορείς και ανάμεσα στο Κράτος, στο Δημόσιο και τους ιδιωτικούς φορείς. Από αυτήν την έλλειψη συνεργειών και συντονισμού παρέχεται ένα έλλειμα στις εξαγωγικές και εξωστρεφείς δυνατότητες που θα είχαμε σε ό,τι αφορά συνολικά στην Ελληνική οικονομία και ειδικότερα στον Αγροδιατροφικό Τομέα.

Συνεπώς, αυτό είναι το ένα μεγάλο πρόβλημα που αφορά στα «προς τα έξω». Το Υπουργείο Εξωτερικών αποτελεί κομμάτι αυτών των δομών εξωστρέφειας, αλλά δεν αρκεί το Υπουργείο Εξωτερικών -είναι μια κατάσταση την οποία κληρονομήσαμε από το παρελθόν, αλλά θα πρέπει με βήμα ταχύ να διορθώσουμε. Να σημειώσω εδώ, ότι στα χρόνια των μνημονίων οι περικοπές επηρέασαν και αυτό το πεδίο. Ενώ ήταν από τα επίπεδα που θα έπρεπε να μείνουν ανέγγιχτα, διότι δεν μπορείς αλλιώς να έχεις ανάπτυξη της οικονομίας. Δεν τα πειράζεις όλα. Είχαμε και εκεί σημαντικές περικοπές. Για παράδειγμα, περικόπηκε κατά ¼ ο αριθμός των υπαλλήλων εμπορικών και οικονομικών υποθέσεων, που δηλαδή έχουμε στα γραφεία εξωτερικού. Δεν μιλάμε για μεγάλες ποσότητες. Μιλάμε για μερικές δεκάδες ανθρώπους. Αυτά για τα προηγούμενα χρόνια και συνεχίζουμε να κινούμαστε μέσα σε ένα περιβάλλον αρκετά περιοριστικό σε ό,τι αφορά τις συμφωνίες τις οποίες έχουν γίνει.

Το δεύτερο που θέλω να πω σαν πρόβλημα αφορά τον πρωτογενή τομέα του αγροδιατροφικού συμπλέγματος. Και εκεί χρειάζεται να υπάρξει μια ορισμένη αναδιάρθρωση. Δηλαδή, στο πλαίσιο μιας παραγωγικής ανασυγκρότησης είναι ο πρώτος τομέας που πρέπει να περάσει μια αρκετά μεγάλη αναδιάρθρωση καθώς και σε ό,τι αφορά το στόχο της συμμετοχής σε διεθνείς αλυσίδες αξίας και της αύξησης προστιθέμενης αξίας εκεί. Επίσης, και σε ό,τι αφορά το μέγεθος. Δηλαδή, η συγκεντροποίηση είναι στην παραγωγή ή στην εμπορία. Δεν είναι παντού απαραίτητη η συγκεντροποίηση και είναι απαραίτητος ο όρος για να μπούμε σε μια σειρά στις αγορές. Αυτό που μπορώ να πω σε ό,τι αφορά τις ξένες αγορές σε προϊόντα αυτού του τομέα είναι ότι υπάρχουν σημαντικές δυνατότητα και πολύ σημαντικές αγορές στις οποίες ακόμα δεν έχουμε μπει όσον αφορά κάποια ποιοτικά αγροτικά προϊόντα.

Το τρίτο αφορά τη συνέργεια ανάμεσα σε διάφορους τομείς τις οικονομίας, δηλαδή του αγροδιατροφικού με τον τουρισμό και τον πολιτισμό. Είπε ορισμένα πράγματα ο κ. Πιτσιόρλας. Εγώ θα αναφέρω ένα στοιχείο, σε ό,τι αφορά την Ιταλία και τα υλικά αγαθά κατανάλωσης από τουρίστες που πηγαίνουν στην Ιταλία. Το 70% είναι ιταλικά προϊόντα, ενώ στην Ελλάδα είναι περίπου το 10% συμπεριλαμβανομένου και των αγροδιατροφικών. Είναι προφανές ότι δεν μπορούμε να φτάσουμε το 70% της Ιταλίας, διότι η βιομηχανία μας κινείται σε άλλα επίπεδα. Όμως από το 10% μέχρι το 70% υπάρχει ένα τεράστιο κενό που με κάποιες συντονισμένες δράσεις και ένα βάθος χρόνου θα μπορούσαν αυτά να καλυφθούν.

Κλείνοντας, να πω ότι βρισκόμαστε περίπου στην αρχή. Σε ό,τι αφορά το εσωτερικό μέτωπο, δηλαδή, αυτή την παραγωγική αναδιάρθρωση και σε ό,τι αφορά το μέτωπο της εξωστρέφειας. Υπάρχουν σημαντικές δυνατότητες, οι οποίες, όμως, απαιτούν τα κατάλληλα εργαλεία, τα οποία τώρα διαμορφώνουμε. Επιπρόσθετα, σε ό,τι αφορά την Ομογένεια, γενικά, να πω ότι η χώρα διαθέτει ένα πολύ σημαντικό δυναμικό στο εξωτερικό που θα μπορούσε να αξιοποιηθεί προς όφελος και δικό τους και της χώρας. Η εικόνα μου και η εκτίμησή μου γι’ αυτό το δυναμικό, όλα τα προηγούμενα χρόνια, έχει αξιοποιηθεί στο ελάχιστο για διάφορους λόγους που δεν είναι η ώρα να συζητήσουμε. Όμως, θεωρώ ότι υπάρχει μια Ομογένεια, όπου η εικόνα της Ελλάδας προς την Ομογένεια δεν είναι αυτή η οποία θα έπρεπε να είναι. Πρακτικά δεν υπάρχουν τέτοιες συνέργειες. Για παράδειγμα, υπάρχουν χιλιάδες επιχειρήσεις, οι οποίες ανήκουν σε Έλληνες στο εξωτερικό, π.χ. εισαγωγικές ή που θα μπορούσαν να είναι join ventures με ελληνικές επιχειρήσεις και συνεργασία στο εξωτερικό και δεν έχει οργανωθεί αυτό το κομμάτι καθόλου. Τώρα γίνονται κάποια πρώτα βήματα.

ΧΑΡΑ ΚΑΦΑΝΤΑΡΗ (Προέδρος της Επιτροπής): Τον λόγο έχει ο κ. Pandazopoulos.

JOHN PANDAZOPOULOS (Γενικός Γραμματέας της Παγκόσμιας Διακοινοβουλευτικής Ένωσης Ελληνισμού (Πα.Δ.Ε.Ε.): Κυρία Πρόεδρε, εγώ εδώ και είκοσι χρόνια ασχολούμαι με το πως να προωθήσουμε το εμπόριο των ελληνικών τρόφιμων στις χώρες εκεί που ζούμε. Προσπαθούμε με πολλές επιχειρήσεις που είναι έμποροι στις χώρες μας και με αυτούς που προσπαθούν από την Ελλάδα να βρουν αγορές. Έχουμε πολλές εντυπώσεις και από πολιτικές στρατηγικές του κράτους και από ό,τι γίνεται στην πραγματική αγορά.

 Το πρώτο θα είναι μια ερώτηση και μπορείτε να απαντήσετε μετά. Εγώ ξέρω στις δικές μας χώρες έχουμε μια στρατηγική εμπορίου για είκοσι χρόνια και αυτή η στρατηγική λέει ένα σωρό πράγματα. Μας λέει από τώρα στα δύο χρόνια τι πρέπει να κάνουμε, από τα δύο στα πέντε, από τα πέντε στα δέκα, από τα δέκα στα είκοσι και κάθε χρόνο, ανανεώνουμε το πρόγραμμα και λέμε πώς προχωράμε με το πρόγραμμα και μετά βάζουμε αλλά καινούργια, όσο πάμε στα άλλα χρόνια. Αρχίζει και το πρώτο κομμάτι θα είναι που θα λέει, που είναι το περιθώριο στις αγορές που αυξάνονται πιο πολύ σε αυτό που εμείς είμαστε επιτυχημένοι, γύρω από τα τρόφιμα. Ποιες είναι οι τοπ 20-30 χώρες, γιατί αυτές θα κυνηγήσουμε, γιατί εκεί είναι το περιθώριο.

 Το δεύτερο κομμάτι θα λέει πού είναι το πραγματικό περιθώριο για μας, εκεί που έχουμε τις δυνατότητες με την πραγματική αγορά. Όχι να πουλάμε αυτό που θέλουμε, γιατί δεν έχουμε ποσότητα ή δεν έχουμε τα logistics να τα πάμε σε αυτές τις αγορές. Να ξέρουμε ακριβώς πού έχουμε το πραγματικό περιθώριο σε χώρες που έχουν μεγάλη ζήτηση.

 Το τρίτο σε μια στρατηγική θα λέει, να έχουμε την ποσότητα, γιατί χωρίς ποσότητα είναι πιο δύσκολο. Τι κάνουμε στη διοργάνωση - και ξέρω η κυβέρνηση κάνει διαφορά στη διοργάνωση - να μπορούμε να έχουμε ποσότητα. Τι να απαντήσεις σε αυτό; Χρειαζόμαστε λιγότερα σωματεία, όμως μεγαλύτερους συνεταιρισμούς ή ομάδες αγροτών να μπορούν να δουλεύουν σε διαφορετικές έδρες; Η συνήθεια τώρα είναι στο χωριό, κάποιος έμπορος, κάποιος συνεταιρισμός. Χρειαζόμαστε αυτά να γίνουν σε ποσότητες. Πώς μπορούμε να οργανώσουμε αυτό τον αγροτικό τομέα;

 Εμείς στις Πολιτείες μας στην Αυστραλία, στη δική μας κρίση φέραμε όλους τους αγροτικούς συνεταιρισμούς μαζί και δεν είναι μόνο συνεταιρισμός να πουλάει ροδάκινα. Είναι συνεταιρισμός που πουλάει και μήλα και όλοι οι άλλοι παραγωγοί για να μπορούμε να έχουμε τους σωστούς εργάτες που κυνηγάνε τις αγορές και την ποιότητα και να βοηθούν τους αγρότες. Σε αυτό τον τομέα όμως πού μπορούμε να έχουμε περισσότερη ποσότητα; Έχουμε μερικά προϊόντα σε μικρότερη ποσότητα όμως υπάρχουν καταναλωτές που τα εκτιμούν και θέλουν να τα αγοράσουν και με την εκτίμησή τους τα αγοράζουν σε μια πολύ μεγάλη τιμή που εδώ στην Ελλάδα πάτε στο εξωτερικό και βλέπετε ελληνικά προϊόντα και βλέπετε με τι τιμές αγοράζονται, όμως είναι περιθώριο σε αυτούς. Ποια είναι η στρατηγική γύρω από αυτά τα προϊόντα; Ποια είναι αυτά τα προϊόντα; Λογικά είναι το μέλι γιατί είναι μικρή η παραγωγή όμως μπορούμε να βρούμε ποιες είναι οι αγορές για να προσπαθούμε σ' αυτές.

 Το πέμπτο είναι τα κρατικά προγράμματα. Να λέμε στους παραγωγούς και στις επιχειρήσεις ποιο πρόγραμμα μπορούν να χρησιμοποιήσουν, π.χ. η βοήθεια που είπατε 85%, τέτοια προγράμματα. Πρέπει όμως να είναι και το έκτο κομμάτι σε σχέση με τον επιχειρηματικό τομέα και θα σας απαντήσω σε μερικά θέματα. Είναι κάποια θέματα γύρω από την οργάνωση, είναι αρκετά θέματα γύρω από τον επιχειρηματικό τομέα που δεν είναι μέσα στη δουλειά του κράτους, όμως μπορεί με τον επιχειρηματικό τομέα να βρούμε μια συμφωνία στη στρατηγική και να πούμε ο επιχειρηματικός τομέας πως πρέπει να αλλάξει για να μπορούμε να είμαστε επιτυχημένοι στις αγορές.

 Οι περισσότερες επιχειρήσεις που φέρνουν ελληνικά προϊόντα στις χώρες που ζούμε είναι από Έλληνες. Γιατί; Γιατί το θέλουν για τη ντόπια αγορά και το ξέρουν και το εκτιμούν. Αυτό που τους σκοτώνει τώρα και έχουν κλείσει πολλές επιχειρήσεις με την κρίση είναι γιατί έχουν τα δικά τους οικονομικά προβλήματα εδώ πέρα και λένε, πληρώστε στο ταμείο μου σήμερα και μετά σας τα στέλνω. Αν δεν έχεις terms of trade τρεις μήνες ξέχασε το, μην είσαι στο παιχνίδι. Εταιρείες που έχουν ξοδέψει τα δικά τους χρήματα να προωθήσουν αυτές τις αγορές, να σκεφτούμε φέρνω ένα καινούργιο προϊόν στην Αυστραλία, στην Αμερική, βάζω τα χρήματά μου στην επιχείρηση να μεγαλώσει η φήμη αυτού του προϊόντος για να είναι πιο πολλοί οι καταναλωτές. Την επόμενη φορά πρέπει να βρω πιο πολλά χρήματα, να αγοράσω μεγαλύτερη ποσότητα. Αν το συνεχίσει αυτό 3-4-5 χρόνια δεν βγάζεις κέρδος με το προϊόν που φέρνεις. Αρχίζεις να βγάζεις χρήματα από τα προϊόντα από άλλες χώρες που έχεις κέρδος και μετά αναρωτιέσαι «ελληνικά προϊόντα να φέρω ή να σταματήσω»; Γιατί οι περισσότεροι δεν φέρνουν μόνο ελληνικά, φέρνουν και από άλλες χώρες ή αυτοί που είναι μόνο με ελληνικά προϊόντα, όπως οι δύο μεγαλύτεροι στην Αυστραλία, έκλεισαν.

Γιατί οι περισσότεροι δεν θέλουν μόνο ελληνικά προϊόντα, θέλουν και από άλλες χώρες. Οι δύο μεγαλύτερες εταιρείες στην Αυστραλία που είχαν μόνο ελληνικά προϊόντα έκλεισαν, κόντεψαν να χάσουν τα σπίτια τους, όχι γιατί ήταν κακές επιχειρήσεις, αλλά γιατί αυτό το terms of trade, πρέπει να ξεχωρίζουν οι επιχειρήσεις από τις πιο μακρινές χώρες, από τους υπόλοιπους τους ντόπιους και από τις γειτονικές χώρες, όπου μπορείς να πεις: «Ορίστε τα χρήματα σήμερα, το φορτηγό φεύγει αύριο και πάει για Ρουμανία». Στις πιο μακρινές περιοχές χρειάζονται το terms of trade, αν δεν το έχουν αυτό, μην τους δίνουμε χρήματα να προωθηθούν σε αγορές και να πάνε σε εκθέσεις, γιατί κάνουν «ζημιά» στα προϊόντα που υπάρχουν εκεί. Το άλλο που πρέπει να βρούμε είναι, εάν πας σε αυτές τις χώρες τι πρέπει να κάνεις; Είναι μια αποστολή, δεν ξέρω ποιος έφερε τα χρήματα, στην Μελβούρνη τώρα. Έχουμε το μεγαλύτερο ελληνικό φεστιβάλ στην Μελβούρνη, «κλείνουμε» τους δρόμους και εκεί αυτή η αποστολή έχει ένα περίπτερο. Καλή ιδέα. Έφυγε από την Ελλάδα, όμως κόλλησαν στο τελωνείο της Αυστραλίας και δεν αφήνει τα προϊόντα, όποτε χρειάζεται δύο μήνες νωρίτερα να τα στείλεις, για να κάνουν έλεγχο. Άρα έχει ένα ωραίο περίπτερο με ωραίες ταμπέλες, ο κόσμος θα περνάει, αλλά τι θα έχει; Αυτό γίνεται συχνά με τα χρήματα που δίνετε.

Άρα, πρέπει να βρούμε, τι πρέπει να κάνει ο επιχειρηματίας, εάν είναι «σοβαρός», στον τομέα αυτό, γιατί αυτό που δεν θέλουμε και είναι το χειρότερο, είναι να «χαλάμε και την ώρα» αυτών που αγαπάνε αυτή την προσπάθεια και αυτό το προϊόν, γιατί όλοι εκτιμούν το ελληνικό προϊόν. Όποιος έρχεται εδώ «τρελαίνεται» με τα ελληνικά προϊόντα, ακόμα και αν τα πληρώσουν πιο πολύ. Θα πρέπει να βρούμε αυτό τον τρόπο και στον επιχειρηματικό τομέα, να βρούμε αυτή τη στρατηγική και πως ενώνεται η αγροτική ανάπτυξη με το εμπόριο και τον τουρισμό. Μπορεί να χρειάζεται κάτι διαφορετικό, γιατί εγώ για την Ελλάδα στον τουριστικό τομέα, «έκανα» και υπουργός και συνεχίζω διάφορες στρατηγικές, είμαι πρόεδρος της Πολιτείας για την καινούργια στρατηγική των είκοσι χρόνων- εμείς το λέμε «visitors economy», οικονομία των επισκεπτών. Σκεφτόμαστε τις ανάγκες του πελάτη και δεν μετράμε μόνο νούμερα, γιατί ο Κινέζος τουρίστας, που είναι ο μεγαλύτερος καταναλωτής, που ενώνει τα τρόφιμα με το φαγητό και θέλει να ψωνίσει τα τρόφιμα, πιο πολύ από ντόπιους- Αυστραλούς ή Νεοζηλανδούς. Αν καταλαβαίνεις τον αγοραστή και είσαι έξυπνος επιχειρηματίας, θα το «πας» προς τα εκεί.

Η Ελλάδα που έχει 25 εκατομμύρια τουρίστες, ωραία αυξάνονται κάθε χρόνο, όμως θα πρέπει να έχει 100 εκατομμύρια τουρίστες όλο το χρόνο. Πρέπει να αλλάξουμε αυτή την εικόνα και ο τουριστικός τομέας να βλέπει την αγροτική ανάπτυξη σαν μια στρατηγική, γιατί είναι όλα αυτά. Όπως ξέρουμε αυτός που ψωνίζει- και εγώ όταν φύγω το Σάββατο, η μισή βαλίτσα θα είναι γεμάτη με ελληνικά προϊόντα- και αυτό θέλουμε και από τον τουρίστα. Αυτό που δεν έχουμε, είναι ότι δεν έχουμε τον «drive tourism», το «drive Greece», το «οδηγώντας στην Ελλάδα». Αυτός που οδηγεί στην Ελλάδα θα σταματήσει στο χωριό και θα δει τα τόσο ωραία πακεταρισμένα προϊόντα που κάνουν εδώ οι επιχειρήσεις - τη ρίγανη, το μέλι, το κρασί - και θα τα αγοράσει από τον μικρό επιχειρηματία και αυτό βοηθάει πιο πολύ την πραγματική οικονομία.

Αν μπορούμε να αλλάξουμε και αυτή την εικόνα, θα δούμε στην Ελλάδα όχι μόνο 100 εκατ. τουρίστες - εγώ νομίζω ότι αυτό γίνεται σε δέκα χρόνια με μια σωστή στρατηγική - που πρέπει να φάνε , όμως αυτός που οδηγεί στους δρόμους της Μακεδονίας και της Πελοποννήσου - εγώ νοίκιασα ένα αυτοκίνητο στην Θεσσαλονίκη και έκανα μια βόλτα- αλλά δεν το έχει ο τουρίστας αυτό στο μυαλό του και δεν το κάνει εδώ. Το κάνει στην Ιρλανδία, το κάνει στην Αυστραλία, το κάνει στην Αμερική, το κάνει στην Νέα Ζηλανδία, αλλά δεν είναι κάτι που κάνει εδώ. Αυτά τα λίγα θα πω, σας ευχαριστώ πολύ, «ακολουθώ» πολύ αυτά που κάνετε, αν μπορούμε να «λύσουμε» λίγο αυτά που είπα, έχει τεράστιο μέλλον και η πρόοδος θα είναι πιο γρήγορη. Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Σας ευχαριστούμε πολύ κύριε Πανταζόπουλε, το λόγο έχει η κυρία Merchant από τον Καναδά.

PANA (PANAGIOTA) MERCHANT (Αντιπρόεδρος του Δ.Σ. της Παγκόσμιας Διακοινοβουλευτικής Ένωσης Ελληνισμού (Πα.Δ.Ε.Ε.): Δεν θα σας πω πολλά. Γιατί εγώ, όπως ξέρετε, είμαι Γερουσιαστής στον Καναδά. Είναι διαφορετικό μέρος και η δουλειά που κάναμε δεν είναι ακριβώς αυτά που έκανε ο κ. Πανταζόπουλος στην Αυστραλία. Αλλά έχετε δίκιο. Σας ακούμε κάθε φορά που ερχόμαστε και σας ευχαριστούμε πάρα πολύ που μας δώσατε σήμερα την ευκαιρία να σας ακούσουμε. Να πούμε για τη φέτα, για το γιαούρτι. Για αυτά τα πράγματα, έχετε δυνάμεις και έχετε δίκιο να λέτε αυτά που λέτε. Εμείς τώρα στον Καναδά και στην Ευρώπη, έχουμε τη CETA. Ελπίζω εκεί, να αναλυθούν μερικά πράγματα, γιατί εμείς ψωνίζουμε στα μαγαζιά. Εγώ ζω στον δυτικό Καναδά και δεν έχουμε και τόσο πολλούς Έλληνες, όπως στο Μόντρεαλ και στο Τορόντο. Ο κόσμος ψωνίζει, αλλά δεν κοιτά που έχει φτιαχτεί το προϊόν. Όλα λένε επάνω «Ελληνική Φέτα». Δεν είναι ελληνική, αλλά έχει αυτό το όνομα. Ελληνική φέτα, ελληνικό γιαούρτι και τα αγοράζει ο κόσμος γιατί νομίζει ότι αυτά είναι πολύ καλύτερα και για την υγεία. Αλλά δεν κοιτούν που έχει φτιαχτεί αυτό και τι γάλα έχει μέσα.

Για αυτό λοιπόν, ελπίζω να έχετε εσείς την ευκαιρία, γιατί είσαστε και πολλές χώρες και πρέπει όλοι να μπορέσετε να κάνετε κάτι, ο καθένας για τη χώρα του. Ελπίζω εγώ, σαν Ελληνίδα, γιατί είμαι γεννημένη εδώ και σας πονώ πάρα πολύ, να έχετε μια επιτυχία. Για να καταλάβουν και οι άλλοι, ότι αυτά που παράγουμε εμείς εδώ, έχουν καλή αξία και πρέπει, όπως κάνατε με την φέτα, να προσπαθήσετε και εμείς θα σας βοηθήσουμε όσο μπορούμε, να λύσουμε αυτό το πρόβλημα. Δεν έχω κάτι άλλο να σας πω. Σας ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ευχαριστούμε την κυρία Merchant. Το λόγο έχει ο κύριος Ραπτάκης.

LEONIDAS RAPTAKIS (Μέλος του Δ.Σ. της Παγκόσμιας Διακοινοβουλευτικής Ένωσης Ελληνισμού (Πα.Δ.Ε.Ε.) – Πολιτειακός Βουλευτής Rhodes Island των ΗΠΑ): Θα μιλήσω εγώ και εκ μέρους της κυρίας Μαλιωτάκη. Ήθελα να σας ευχαριστήσω και πάλι για την πρόσκληση και είμαστε πάλι εδώ ως Δ.Σ. της ΠαΔΕΕ. Το καλοκαίρι του 2016, που ήμασταν πάλι εδώ, το Δ.Σ. είχε μιλήσει με τον κ. Αποστόλου, Υπουργό Αγροτικής Ανάπτυξης και είδαμε και ρεπορτάζ στην Αμερική, σε μία εκπομπή που βγαίνει κάθε Κυριακή βράδυ και λέγεται «60 λεπτά». Είναι δελτίο που το βλέπουν πάρα πολλοί Αμερικάνοι και αναφερόταν στο γεγονός της σύλληψης ατόμων στην Ιταλία που πουλούσαν νοθευμένο λάδι. Εγώ τότε είχα πει: Γιατί η Ελλάδα δεν παίρνει αυτή την ευκαιρία να διαφημίσει το ελληνικό λάδι και να πει ότι, αληθινό λάδι είναι μόνο το ελληνικό;

Σήμερα, κοιτάζοντας στο web, προσπάθησα να ξαναδώ αυτή την ιστορία και βλέπω την ιταλική αστυνομία να συλλαμβάνει 33 άτομα για αυτό το νοθευμένο λάδι. Και είναι Φεβρουάριος του 2017. Την περασμένη Πέμπτη έγινε αυτό. Εγώ πιστεύω ότι η Ελλάδα δεν πρέπει να χάσει αυτή την ευκαιρία, γιατί μπορείς να κάνεις διαφήμιση με αυτό το γεγονός στην Αμερική. Γιατί η Αμερική είναι η μεγαλύτερη αγορά του κόσμου και αγοράζουν ελαιόλαδο. Δεν ξέρω με ποια στρατηγική. Υπάρχουν τόσοι παραγωγοί στην Ελλάδα. Είναι δύσκολο; Δεν μπορούν να στείλουν στο παγκόσμιο εμπόριο, αυτά που ζητούν καθημερινά οι καταναλωτές; Νομίζω ότι είναι μια μεγάλη ευκαιρία να διαφημίσουμε πως το ελληνικό λάδι είναι αληθινό.

Ένα άλλο θέμα που συζητήσαμε προχθές μαζί, είναι για μία ελληνική εταιρία που λέγεται Υolenis. Πριν από τρία χρόνια άνοιξε web site και πουλά όλα τα ελληνικά προϊόντα από το internet. Το Δεκέμβρη του 2016, άνοιξε το πρώτο μαγαζί, στο Κολωνάκι, που είναι market και εστιατόριο, ένας πολυχώρος delicatessen. Πωλούν ελληνικά προϊόντα και τα στέλνουν στο εξωτερικό. Φέτος, στο Rhodes Island, θα ανοίξει τον Ιούλιο του 2017, το πρώτο μαγαζί. Η εταιρεία έχει έρθει στην Αμερική την περασμένη εβδομάδα, εμείς, τους υποστηρίξαμε με τον Δήμαρχο, με τον Κυβερνήτη του Rhode Island και η ερώτησή μου είναι αν η κυβέρνηση μπορεί να βοηθήσει τέτοιες μικρές startup companies, που νομίζω ότι σήμερα, με την καινούργια τεχνολογία, αγοράζουν από το ίντερνετ. Νομίζω ότι οι παλιές μέρες που στέλνουν πέντε γαλόνια φέτα ή πέντε γαλόνια λάδι στην Αμερική, έχουν περάσει. Νομίζω ότι πιο πολλοί ψωνίζουν σήμερα από το ίντερνετ και είναι καλύτερα να κάνουμε χρήση της τεχνολογίας, αλλά δεν ξέρω τι υποστήριξη κάνει η κυβέρνηση για τέτοιου είδους επιχειρήσεις που πωλούν τα προϊόντα στο εξωτερικό. Εμείς, τους βοηθήσαμε να ανοίξουν τις πόρτες που ανοίγουν το πρώτο μαγαζί έξω από την Ελλάδα, στη δική μου την πολιτεία, στο Province, Rhode Island. Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Philip Kitsos.

PHILIP KITSOS (Μέλος του Δ.Σ. της Παγκόσμιας Διακοινοβουλευτικής Ένωσης Ελληνισμού (Πα.Δ.Ε.Ε.) – Βουλευτή Καντονίου Neuchatel της Ελβετίας): Ευχαριστώ, κυρία Πρόεδρε. Σας ευχαριστούμε για την πρόσκληση και για την ευκαιρία που μας δίνετε να μιλήσουμε και να έχουμε αυτήν την επαφή.

Το θέμα είναι πολύ ενδιαφέρον και αν και η Ελβετία δεν ανήκει στην Ε.Ε., μπορώ να σας αναφέρω ότι η μάχη της φέτας στην Ευρώπη έχει κερδηθεί. Όλοι αγοράζουν ελληνική φέτα στην Ευρώπη και αυτό είναι ένα από τα θετικά. Η μάχη του γιαουρτιού είναι επίσης, σε καλή εξέλιξη, αφού αυξάνεται κάθε χρόνο στα σουπερμάρκετ η παρουσία ελληνικών προϊόντων γιαούρτι και είναι πολύ στη μόδα στην Ευρώπη και είναι σε καλή εξέλιξη.

Μιλάμε και για την ιχθυοτροφεία σε όλη την Ευρώπη, η τσίπουρα, το λαβράκι, είναι σχεδόν πάνω από το 80% ελληνικής καλλιέργειας. Ύστερα, υπάρχουν κάποια προϊόντα πιο ιδιαίτερα που καταναλώνονται πολύ ελάχιστα στην Ελλάδα, όπως, για παράδειγμα, το σπαράγγι. Σχεδόν όλη η καλλιέργεια σπαραγγιού της Ελλάδας είναι στην Ελβετία.

Η Ελλάδα δεν μπορεί και πιστεύω ότι δεν πρέπει να γίνει η Ισπανία ή Ιταλία. Η Ισπανία παράγει μια τεράστια ποσότητα, αφού είναι μεγάλο κράτος, αλλά έχει μέτρια ποιότητα και έναν τρόπο παραγωγής που είναι βιομηχανικός και εργοστασιακός. Στην Ελλάδα θα πρέπει να ενισχυθεί η ποσότητα των προϊόντων, αλλά όχι οποιαδήποτε ποσότητα, μια σταθερή ποσότητα που να μη χάνει την ποιότητα, την ταυτότητα, την προστασία του περιβάλλοντος, γιατί και αυτό είναι σημαντικό και τις συνθήκες εργασίας. Δεν θέλουμε παραγωγή, όπως στην Ισπανία που παίρνουν Μαροκινούς και άλλους με ένα ευρώ την ώρα και πλημμυρίζουν την αγορά. Δεν είναι αυτό η ποιότητα, γιατί, η ποιότητα του προϊόντος είναι η ποιότητα και της ηθικής του πως παράγεται.

Άμα συνεχίσετε σε αυτή την κατεύθυνση της σταθερής ποσότητας, χωρίς να χάσετε την ποιότητα, την ταυτότητα, τις ανθρώπινες συνθήκες και την εργασία, πιστεύω ότι πολλά προϊόντα θα μπορείτε να παράγετε. Πρέπει να αρχίσετε πρώτα και μέσα στην χώρα σας να παράγετε, γιατί, πήγα τις προάλλες στο σουπερμάρκετ και βρήκα ρίγανη από την Αλβανία, κάτι που δεν καταλαβαίνω, γιατί, στην ίδια την Ελλάδα δεν μπορείτε να έχετε παραγωγή ρίγανης και πρέπει να την κάνετε εισαγωγή από την Αλβανία.

Ορισμένα προϊόντα που πωλούνται πολύ ακριβά στο εξωτερικό, όπως η κάπαρη, την οποία, δεν βρίσκουμε καθόλου, το μέλι, ο κρόκος Κοζάνης, το ελληνικό κρασί, όπου η ποσότητα είναι μικρή και τα πιο παραδοσιακά, όπως τα φρούτα, όλα αυτά μπορούν να αυξηθούν και ελπίζω να τα καταφέρετε. Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Sklavounos.

GERASIMOS SKLAVOUNOS (Βουλευτής του Laurier - Dorion, Quebec στον Καναδά και Μέλος του Δ.Σ. της Παγκόσμιας Διακοινοβουλευτικής Ένωσης Ελληνισμού (Πα.Δ.Ε.Ε.): Σας ευχαριστώ πάρα πολύ. Ονομάζομαι Σκλαβούνος Γεράσιμος, Βουλευτής από την επαρχία του Quebec στον Καναδά, σας ευχαριστώ πολύ για την υποδοχή σας, για την αγάπη σας και για τη φιλοξενία σας. Σας ευχαριστούμε για αυτό τον πολύτιμο χρόνο που μας δίνετε για να μπορούμε να ανταλλάξουμε κάποιες ιδέες και να σας πούμε δύο - τρία πράγματα. Εμάς για να μας βλέπετε εδώ, παρόλο που είμαστε Βουλευτές και οι περισσότεροι από εμάς είναι γεννημένοι στο εξωτερικό, στην ουσία στην ψυχή μας όλοι μας είμαστε Έλληνες. Γι' αυτό και είμαστε εδώ. Υπάρχουν άλλοι που είναι ελληνικής καταγωγής, που δεν είναι εδώ, έχουν τους δικούς τους λόγους, αλλά για να μας βλέπετε εδώ, σημαίνει, ότι κάπου στη ψυχή μας είμαστε Έλληνες και αγαπάμε την Ελλάδα, αλλιώς δεν θα ήμασταν εδώ.

Οι διαπραγματεύσεις ανάμεσα στον Καναδά και στην Ευρώπη, έγιναν σε ομοσπονδιακό επίπεδο. Το γνωρίζετε πολύ καλά πώς δουλεύει η Ομοσπονδία του Καναδά. Το Quebec, λόγω ενός trade agreement ανάμεσα στον Καναδά και την Ε.Ε., ένα από τα άτομα που ήταν πίσω από αυτό, ήταν ο πρώην Πρωθυπουργός του Quebec, κ. Jean Charest, μάλιστα είχα υπηρετήσει υπό την Πρωθυπουργία του στην Κυβέρνηση. Έπαιξε ρόλο λοιπόν το Quebec μέσα στον Καναδά. Το θέμα ήταν όταν έγιναν αυτές οι διαπραγματεύσεις, ο ρόλος του Quebec ήταν να προστατεύσει το ίδιο Quebec. Είχαμε κι εμείς πολιτικό ζήτημα, γιατί μέσα από το Quebec, νομίζω, ότι γνωρίζετε την πολιτική κατάσταση, ότι υπήρχαν και η Αντιπολίτευση και διάφορα πολιτικά κόμματα που είπαν, ότι «δεν είμαστε σίγουροι, ότι ο Καναδάς, η κεντρική Κυβέρνηση, μας εκπροσωπεί αρκετά και ότι θα πουλήσει, για να προστατεύσει περισσότερο το Ontario ή άλλες επαρχίες».

Καταλαβαίνετε, ότι υπήρχαν και εσωτερικά παιχνίδια, όπως είναι σε όλες τις Ομοσπονδίες. Οι δικοί μας producers αβγών και τυριών, φοβόντουσαν πάρα πολύ αυτά που ερχόντουσαν από την Γαλλία π.χ., βεβαίως, ήταν ολόκληρο παιχνίδι. Τι θέλω να σας πω;

Η Pana Merchant ως Γερουσιαστής - και γι' αυτό περίμενα να σας μιλήσει πρώτη πριν – σας εξήγησε ότι το Saskatchewan και το Quebec - με όλο τον σεβασμό - είναι σαν δύο ξεχωριστά κράτη. Ας είναι Καναδοί στο Saskatchewan, ας είμαστε Καναδοί στο Quebec. Εμείς είμαστε οι «Ευρωπαίοι» του Καναδά, δηλαδή, έτσι μας λένε, είμαστε «οι λατινικοί Εβραίοι», μιλάμε γαλλικά κ.λπ. Αυτή είναι η αλήθεια. Εγώ θα σας πω κάτι, που είναι το εντελώς αντίθετο από αυτό που είπε η Pana. Ο κάτοικος και καταναλωτής από το Quebec - και δεν μιλάω για τον Έλληνα - αυτό ξεχάστε το, είναι το εύκολο – τι επιλογές έχει; Ο Έλληνας, το ξέρουμε θέλει φέτα; Θα πάει στο ελληνικό μαγαζί, θα ζητήσει φέτα Ηπείρου, από εκεί που τη θέλει, θα τη διαλέξει, θα του την βάλουν και μη τυχόν γίνει κάποιο λάθος και δεν είναι, γιατί με το που θα πάει σπίτι, θα τη δοκιμάσει, θα γυρίσει πίσω και από τον βρίσει τον καταστηματάρχη. Δεν υπάρχει θέμα.

Εγώ θα σας μιλήσω για την πλειοψηφία, που είναι οι γαλλόφωνοι κάτοικοι του Quebec, που όταν πηγαίνουν να ψωνίσουν και μου έχει τύχει να είμαι πολλές φορές στο μαγαζί, πηγαίνουν και λένε γενικά, ότι «θέλουμε φέτα». Καταρχήν, θα σας πω 99%, σχεδόν δέκα στις δέκα, για να μην υπάρχει παρεξήγηση και χαθεί ο πελάτης, θα τον ρωτήσει «sir, do you want greek feta»; Σας το λέω και ελληνικά για να μην χρειαστεί μετάφραση «θέλετε προϊόν από την Ελλάδα ή καναδική φέτα Σκοτιδάκης»; Δηλαδή, ο παραγωγός, ο «παράγοντας» είναι Έλληνας. Ακούγεται σαν καλαμπούρι, γιατί Έλληνας φτιάχνει την καναδική φέτα. Τον ρωτάει λοιπόν τον πελάτη, θέλετε «Canadian feta or Greek feta»; Θα τον ρωτήσει 99% φορές, γιατί, εάν κάπου υπάρχει παρεξήγηση, χάνεται ο πελάτης, πηγαίνει πίσω και λέει ότι «με κορόιδεψαν, με χρέωσαν και δεν μου έδωσαν το προϊόν που ζήτησα».

 Αυτό το θέμα το ξεκαθαρίσαμε. Θα σας έλεγα ότι τις άλλες 99 φορές στις 100, που δεν υπάρχουν, αλλά το λέμε έτσι για να το ξεκαθαρίσουμε, θα πάει ο αγοραστής – καταναλωτής και θα πει I would like some feta from Greece please, don’t give me that Canadian stuff. Σας μιλώ για το Quebec τώρα. Αυτή είναι η αλήθεια. Έχω συζητήσει με την κυρία Πρόεδρο και της το είπα αυτό.

ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων): Πέστε μου σας παρακαλώ τη διαφορά τιμής μεταξύ της φέτας.

GERASIMOS SKLAVOUNOS (Μέλος του Δ.Σ. της Παγκόσμιας Διακοινοβουλευτικής Ένωσης Ελληνισμού – Βουλευτής Laurier – Dorion, Quebec του Καναδά): Υπάρχει διαφορά τιμής. Δεν μπορώ να σας πω ακριβώς, γιατί δεν κάνω τα ψώνια εγώ. Είναι ξεκάθαρη, όμως, η διαφορά. Τουλάχιστον εκεί που είμαστε εμείς ο κόσμος ξέρει τη διαφορά, ζητάει τη διαφορά, γνωρίζει τη διαφορά, πληρώνει αυτός που μπορεί τη διαφορά και αυτός που δεν μπορεί να την πληρώσει ξέρει ότι δεν τρώει φέτα. Ξέρει ότι δεν τρώει ελληνικό προϊόν, γιατί δεν τον βαστάει η τσέπη του - και υπάρχει και αυτό και παίζει ρόλο, υπάρχουν φτωχοί άνθρωποι που δεν μπορούν να την πληρώσουν. Αυτή είναι η πραγματικότητα.

Να σας πω εγώ τι πιστεύω. Γιατί υπάρχει αυτό για τα πέντε χρόνια που μπορώ να το πω εγώ στα αγγλικά faint hope clause, που ίσως είναι και αγκίστρι για να σας αρπάξει ή είναι μια μακρινή ελπίδα που έχουν βάλει εκεί, δεν ξέρω. Ίσως είναι και πραγματικότητα να πουν ότι μάλλον θα το ξανακοιτάξουμε.

Τότε που άρχισε η Τουρκία να τραβά τουρισμό - η κατάσταση σήμερα έχει αλλάξει, το καταλαβαίνω - θυμάμαι που καλαμπουρίζανε και λέγανε οι Τούρκοι παίρνουν τον τουρίστα, του δείχνουν τα δικά μας αρχαιοελληνικά στη Μικρά Ασία, τον χρεώνουν και μας παίρνουν τον τουρισμό. Μετά, άρχισε για την Κροατία που λέγανε μοιάζει με την Ελλάδα, αλλά είναι λίγο πιο πάνω. Ο συναγωνισμός θα υπάρχει πάντα. Ο καθένας θα μπορεί να λέει Greek style μπορεί να λέει Canadian feta, μπορεί να πει Greek type, μπορεί να πει feta type, μπορεί να πει ό,τι να ναι. Ο άνθρωπος που ξέρει τι θέλει δεν είναι ηλίθιος. Θα σας πω την πραγματικότητα, γιατί μιλάμε καμιά φορά και πιστεύεις ότι η συζήτηση είναι λίγο θεωρητική. Κοιτάει και λέει product of Greece, αυτό δεν μπορείς να το πεις άμα δεν είναι και οι άνθρωποι οι Καναδοί που έχουν μόρφωση, που είναι στα 90% κοιτάνε και λένε: «I want product of Greece» και το κάνουν, το διαλέγουν και το παίρνουν. Εγώ που νομίζω ότι είναι το παιχνίδι; Πιστεύω ότι είναι θέμα μάρκετινγκ. Επίσης, πιστεύω ότι το θέμα είναι η Ελλάδα να πει: θέλεις να πας στο Λονδίνο να δεις τα μάρμαρα στο μουσείο ή θέλεις να έρθεις στην Ελλάδα να δεις the real think, να είσαι πραγματικά στον τόπο στον οποίο τοποθετήθηκαν για πρώτη φορά αυτά τα μάρμαρα και εκεί που ανήκουν αυτά τα μάρμαρα; Επιλογή σου είναι. Θέλεις να πας στο Λονδίνο να δεις ένα ξεκάρφωτο μάρμαρο που δεν ανήκει εκεί; Δεν μπορώ να σε πάρω εγώ με το ζόρι και να σου πω έλα στην Ελλάδα. Πάντως τι μπορώ να σου πω; Μπορώ να σου πω: «άμα θέλεις να έρθεις στον τόπο που δημιουργήθηκαν αυτά τα πράγματα, φίλε, ξέρεις που να πας, θα έρθεις στην Ελλάδα. Άμα δεν θέλεις μην έρθεις».

Πιστεύω για το ελαιόλαδο ή για το γιαούρτι ή για τη φέτα ότι one wonderful marketing είναι: «Θέλετε το ψεύτικο; Everything else is a peel imitation. Do you want the real think product of Greece?». Εμείς είμαστε γνήσιοι και αυτά που δίνουμε είναι γνήσια. Για τα υπόλοιπα μπορεί να τσακωθούμε πάνω στη συμφωνία, αλλά στο marketing η δύναμή μας είναι να λέμε, ότι αυτό είναι γνήσιο, τα υπόλοιπα δεν είναι. Δική σας η επιλογή when you go to the store ask for correct of Greece. Everything else is an imitation.

Στο σημείο αυτό, η Πρόεδρος της Επιτροπής προχώρησε στη β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αραχωβίτης Σταύρος, Βράντζα Παναγιώτα, Καρά Γιουσούφ Αϊχάν, Δημαράς Γιώργος, Δημητριάδης Δημήτρης (Μίμης), Δρίτσας Θεόδωρος, Ζεϊμπέκ Χουσεΐν, Καββαδία Αννέτα, Ιγγλέζη Κατερίνα, Καματερός Ηλίας, Καραγιάννης Γιάννης, Καρακώστα Εύη, Καραναστάσης Απόστολος, Βέττας Δημήτρης, Καφαντάρη Χαρά, Βαρδάκης Σωκράτης, Ουρσουζίδης Γιώργος, Παπαδόπουλος Νίκος, Ριζούλης Ανδρέας, Σέλτσας Κωνσταντίνος, Σηφάκης Γιάννης, Σιμορέλης Χρήστος, Σπαρτινός Κώστας, Συρμαλένιος Νίκος, Τελιγιορίδου Ολυμπία, Τζάκρη Θεοδώρα, Γιαννακίδης Στάθης, Αθανασίου Χαράλαμπος, Βλάχος Γεώργιος, Γιόγιακας Βασίλειος, Δήμας Χρίστος, Καραμανλής Αχ. Κωνσταντίνος, Κασαπίδης Γεώργιος, Κατσαφάδος Κωνσταντίνος, Κόνσολας Εμμανουήλ, Αντωνίου Μαρία, Μπουκώρος Χρήστος, Πλακιωτάκης Ιωάννης, Σκρέκας Κωνσταντίνος, Στύλιος Γεώργιος, Ζαρούλια Ελένη, Παναγιώταρος Ηλίας, Σαχινίδης Ιωάννης, Αρβανιτίδης Γεώργιος, Κωνσταντινόπουλος Οδυσσέας, Τζελέπης Μιχαήλ, Παφίλης Αθανάσιος, Μανωλάκου Διαμάντω, Μωραΐτης Νικόλαος, Καμμένος Δημήτριος, Λαζαρίδης Γεώργιος, Αμυράς Γεώργιος και Θεοχάρης Θεοχάρης (Χάρης).

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Σαχινίδης.

ΙΩΑΝΝΗΣ ΣΑΧΙΝΙΔΗΣ: Καλωσορίζω και εγώ από την πλευρά της Χρυσής Αυγής τους Βουλευτές, που τιμούν πραγματικά, από όσα ακούσαμε, τον Ελληνισμό στις χώρες, στις οποίες ζουν. Πράγματι, ακούσαμε πάρα πολλά και ειλικρινά έχουμε μείνει ικανοποιημένοι από τις θέσεις σας και τις τοποθετήσεις σας πάνω σε αυτά που είπατε. Αναφέρθηκε τελευταίος ο κ. Σκλαβούνος για την αγάπη του για την Ελλάδα. Δυστυχώς, όμως, εδώ στην Ελλάδα οι Έλληνες δεν αγαπάνε την Ελλάδα, όπου την αγαπάτε εσείς στο εξωτερικό και θα ήθελα να σας επισημάνω ένα λάθος που κάνατε.

Αναφερθήκατε στα μάρμαρα. Δεν είναι μάρμαρα, κύριε Σκλαβούνο, είναι γλυπτά. Από κει και πέρα η Παγκόσμια Διακοινοβουλευτική Ένωση του Ελληνισμού πιστεύω, ότι λειτουργεί με το καλύτερο τρόπο. Αν κρίνω από τα δώδεκα ψηφίσματα, τα οποία έχετε υιοθετήσει στο σύνολό τους πραγματικά δείχνουν τις προθέσεις σας και δείχνουν αυτό που μας δείξατε και εδώ μέσα σε αυτή την αίθουσα, ότι η Ελλάδα δεν είναι η δεύτερη πατρίδα σας, αλλά είναι η πατρίδα σας. Από την ίδρυσή σας και μέχρι σήμερα πράγματι αυτά τα ψηφίσματα δείχνουν το πόσο την αγαπάτε. Σχετικά με το τελευταίο ψήφισμα, που έχετε υιοθετήσει στις 23.7.2016 για την αναδιάρθρωση του ελληνικού χρέους, λόγω της οικονομικής κρίσης που αντιμετωπίζουμε ως χώρα, η Χρυσή Αυγή έχει να σας προτείνει το εξής. Εάν θέλετε την υιοθέτηση ενός άλλου ψηφίσματος είτε ως συμπλήρωμα ή ακόμα, εάν χρειάζεται ως και αντικατάσταση του συγκεκριμένου ψηφίσματος, το οποίο θα αναφέρεται στο λογιστικό έλεγχο του ελληνικού δημοσίου χρέους και στην απαίτηση απόδοσης ευθυνών, όπου προκύψουν, ώστε να τιμωρηθούν οι υπεύθυνοι για αυτά που υφίστανται σήμερα ο ελληνικός λαός.

Πράγματι, ακούσαμε από όλους τους ομιλητές για τα προϊόντα, τα οποία παράγονται στην πατρίδα μας. Ξέρετε πάρα πολύ καλά, το παραδεχτήκατε και εσείς, ότι η ποιότητα είτε λόγω κλίματος είτε λόγω μικροκλίματος είναι ποιότητα, η οποία σπανίζει παγκοσμίως. Άκουσα με ενδιαφέρον τον κ. Κίτσο, που αναφέρθηκε στο σπαράγγι. Κύριε Κίτσο, το σπαράγγι παράγονταν πριν από μερικά χρόνια αποκλειστικά, σχεδόν, εξολοκλήρου στην περιοχή από την οποία κατάγομαι, την Πέλλα. Δυστυχώς, η ελεύθερη αγορά εδώ έχει να κάνει με καθαρά την ευθύνη της Ε.Ε., η οποία δεν προστατεύει τα προϊόντα που παράγονται εντός της ευρωπαϊκής ζώνης, αφήνει την ελεύθερη οικονομία να αλωνίζει κυριολεκτικά. Δεχόμαστε το ελεύθερο εμπόριο, αλλά από τη στιγμή που ανήκουμε μέσα στην Ε.Ε., θα έπρεπε αυτά τα αγροτικά προϊόντα, να προστατεύονται με κάθε τρόπο σε σχέση με προϊόντα, που προέρχονται από τρίτες χώρες.

Τι έκαναν;

Έφεραν το φθηνό σπαράγγι το τούρκικο, το οποίο ποιοτικά – ίσως να το γνωρίζετε - δεν έχει απολύτως καμία σχέση με το ελληνικό. Ήθελα να δώσω λίγη έμφαση στους τομείς, στους οποίους δραστηριοποιείστε. Μου έκανε εντύπωση η παράγραφος, η οποία αναφέρεται στην προώθηση των ελληνικών προϊόντων και ιδιαίτερα στο εδάφιο γ΄, το οποίο περιγράφει το πού στοχεύετε, πού είναι η δράση σας. Εδώ για να μπορέσουμε ως χώρα εδώ πραγματικά ζητάμε την βοήθειά σας και έχουμε να σας προτείνουμε και κάποια πράγματα για το πώς μπορούμε να το επιτύχουμε, πάνω από όλα θα πρέπει εμείς ως χώρα να δημιουργήσουμε την κατάλληλη τεχνογνωσία. Πως δημιουργείται αυτή η τεχνογνωσία; Παρακολουθώντας τις διεθνείς αγορές, όχι προσφορά - ζήτηση, αλλά πρώτα τη ζήτηση και μετά την προσφορά. Δυστυχώς η Ελλάδα έχει πληρώσει επανειλημμένα την υπερπαραγωγή που έβγαζε σε συγκεκριμένα προϊόντα και αυτό ήταν αποτέλεσμα της μη σωστής διαχείρισης από το ελληνικό κράτος που δεν είχαν ενημέρωση οι παραγωγοί να τους κατευθύνουν σε συγκεκριμένες μεγαλύτερες παραγωγές και σε συγκεκριμένες ποικιλίες ούτως ώστε να υπάρχει αυτή η ζήτηση.

Θα έπρεπε πραγματικά να στηρίξετε και να βοηθήσετε όσο μπορείτε σε αυτό το κομμάτι. Εμείς ως Χρυσή Αυγή έχουμε τοποθετηθεί επανειλημμένως και το ξέρει και ο κ. Υπουργός στις επιτροπές παραγωγής και εμπορίου, ότι θα έπρεπε σε κάθε χώρα, σε κάθε πρεσβεία και σε κάθε προξενείο, όπου υπάρχει ελληνισμός, να μπορεί ο εμπορικός ακόλουθος να προωθήσει, να διαφημίσει αυτά τα προϊόντα, που παράγονται. Όπως έχουμε πει είναι προϊόντα, όχι επειδή είμαστε Έλληνες, δεν είμαστε τόσο αρρωστημένοι, πραγματικά αυτό το αποδέχεται και το παραδέχεται παγκοσμίως όλος ο κόσμος, ότι η ποιότητα είναι ασυναγώνιστη.

Εδώ θα ήθελα να προσθέσω και το εξής, ότι η επαρχία ήδη έχει ακολουθήσει αυτά τα βήματα. Έχετε υπόψη σας ότι πανελλαδικά δραστηριοποιούνται 150 συνεταιρισμοί γυναικείοι κάποιοι από αυτούς λειτουργούν και ως αγροτουριστικοί. Τα προϊόντα που παράγονται από αυτούς τους συνεταιρισμούς σχεδόν απόλυτα είναι βιολογικής προέλευσης, που σημαίνει ότι ενισχύουν την ανταγωνιστικότητά τους σε σχέση με οποιαδήποτε άλλα προϊόντα στο εξωτερικό. Η προβολή αυτών θα έπρεπε και θα μπορούσε να βασιστεί στο παραδοσιακό διατροφικό πολιτισμό, ο οποίος μεταλαμπαδεύεται σε σύγχρονες ανάγκες που δημιουργεί η αγορά ζήτησης, όπως ανέφερα και πριν, το αγνών τροφίμων υψηλής θρεπτικής αξίας και συμπεριλαμβάνονται στην μεσογειακή διατροφή. Έχουμε πάρα πολλούς τρόπους να διαφημίσουμε τα προϊόντα μας. Η αναφορά που έκανα στην σημασία της προώθησης των ελληνικών προϊόντων βασίζεται αποκλειστικά και μόνο στο ότι ο πρωτογενής τομέας είναι βασικός πυλώνας της οικονομίας μας και αυτό διότι παράγει πραγματικά κέρδη και δημιουργεί την ασφάλεια της αυτάρκειας στην πατρίδα μας. Ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ευχαριστώ πολύ. Το λόγο έχει ο κ. Καραγιάννης.

ΓΙΑΝΝΗΣ ΚΑΡΑΓΙΑΝΝΗΣ : Ευχαριστώ κυρία Πρόεδρε, θα ήθελα και εγώ από την μεριά μου να χαιρετίσω του εκλεκτούς συναδέλφους της ΠαΔΕΕ και θα προσπαθήσω επιγραμματικά να μεταφέρω την 20ετή επαγγελματική μου εμπειρία από το χώρο των εξαγωγών, κυρίως ελληνικών τροφίμων και ποτών, σε πάνω από 30 χώρες στον κόσμο.

Πρώτον, διαβατήριο για τη διεθνή αγορά που τελούν υψηλή ποιότητα ή τυποποίηση, το ισχυρό brand name, η καινοτομία προϊόντος και συσκευασίας, το σύγχρονο marketing, η ανταγωνιστική τιμή, τα σύγχρονα δίκτυα διανομής και τα διεθνή πιστοποιητικά ποιότητας. Κρίνεται απαραίτητο για τις εξαγωγές στις αραβικές χώρες η εξασφάλιση του πιστοποιητικού halal και για το Ισραήλ το αντίστοιχο kosher.

Δεύτερον, ο παραδοσιακός εξαγωγικός κύκλος, Έλληνας εξαγωγέας, Έλληνας χονδρέμπορος, Έλληνας ομογενής, ελληνικό προϊόν, ελληνικό εστιατόριο, χύμα προϊόν έχει παρέλθει. Δεν δημιουργεί προϋποθέσεις επώνυμης ζήτησης, στηρίζεται στο value for money και δεν γεννά υπεραξίες στην ελληνική παραγωγή. Η επώνυμη ζήτηση κτίζεται μόνο στο ράφι και στα μεγάλα σημεία πώλησης.

Τρίτον, οι ελληνικές επιχειρήσεις δεν έχουν κουλτούρα συνεργασίας, συνεργειών και εξωστρέφειας. Αυτό δημιουργεί πρόβλημα στην εξασφάλιση ποσοτήτων για συνεχή τροφοδοσία της αγοράς και δεν βοηθά τη δημιουργία οικονομιών κλίμακας, τόσο για μείωση του κόστους παραγωγής, όσο και του κόστους διάθεσης. Στην κατεύθυνση αυτή μπορούν να βοηθήσουν τα clusters και οι επιχειρήσεις του χώρους της κοινωνικής οικονομίας.

Τέταρτον, η απουσία εθνικής και περιφερειακής στρατηγικής για τα εθνικά μας προϊόντα, λάδι, φέτα, ψάρι, οπορωκηπευτικά, μέλι κ.λπ., καθώς και η έλλειψη διεπαγγελματικών ενώσεων για την προστασία τους αποδυνάμωσαν την διείσδυση και ισχυροποίηση της εθνικής παραγωγής στο εξωτερικό. Το παράδειγμα της φέτας είναι ενδεικτικό.

Πέμπτoν, παρατηρείται πτωτική τάση σε πολλές διεθνείς εκθέσεις τροφίμων και ποτών. Απαιτείται από τους εθνικούς φορείς εξωστρέφειας, προσεκτικότερος σχεδιασμός και εξασφάλιση εναλλακτικών λύσεων όπως οι οργανωμένες επιχειρηματικές αποστολές και η be to be συναντήσεις σε στρατηγικούς στόχους. Δεν θα πρέπει να επαναληφθούν σε καμία περίπτωση τα λάθη του παρελθόντος και κάποια στιγμή, θα πρέπει να ανοιχθεί ο φάκελος του αμαρτωλού κτιρίου της Ηλιούπολης, όπως και όλοι οι άλλοι που αφορούν ευρωπαϊκά προγράμματα προώθησης και προβολής, κυρίως συνεταιριστικών οργανώσεων της περιόδου 1995-2015.

Έκτoν, η αποδυναμωμένη και παροπλισμένη από τις προηγούμενες κυβερνήσεις οικονομική μας διπλωματία που εκφράζεται με τους εμπορικούς μας ακολούθους στο εξωτερικό, θα πρέπει άμεσα να συγκροτηθεί για να διαδραματίσει ουσιαστικό ρόλο στην εξωστρέφεια. Έβδομων, η σύνδεση του τουριστικού μας προϊόντος με την πρωτογενή παραγωγή, τον πολιτισμό και την εθνική γαστρονομία, θα ενισχύσει αποτελεσματικά την εξαγωγική προσπάθεια. Όπως και η συμμετοχή στους καταλόγους της UNESCO για την υλική και άυλη πολιτιστική κληρονομιά προϊόντων μας που έχουν σχέση με την μεσογειακή διατροφή. Κλείνοντας θα ήθελα να επισημάνω τη στήριξη της εξωστρέφειας, μέσω του νέου αναπτυξιακού και του προγράμματος αγροτικής ανάπτυξης, καθώς και τα νέα χρηματοδοτικά εργαλεία της ίδιας περιόδου 2014-2020 δηλαδή, που βοηθούν σημαντικά την εξωστρεφή επιχειρηματικότητα.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει η κυρία Τζάκρη.

ΘΕΟΔΩΡΑ ΤΖΑΚΡΗ: Είναι μεγάλη η τιμή που έχουμε σήμερα στην Επιτροπή Παραγωγής και Εμπορίου τα Μέλη της Παγκόσμιας Διακοινοβουλευτικής Ένωσης του Ελληνισμού. Τους καλωσορίζω με ιδιαίτερη χαρά και ικανοποίηση, ιδιαίτερα την κυρία Merchant, την οποία μόλις γνώρισα, η οποία πρωτοστάτησε τις προηγούμενες μέρες για την αναγνώριση της Γενοκτονίας του Ποντιακού Ελληνισμού από το Καναδικό Κοινοβούλιο και την ευχαριστούμε πολύ για τη πρωτοβουλία αυτή. Εκτιμώ ότι τέτοιου είδους κοινοβουλευτικές διαδικασίες ενισχύουν όχι μόνο τους δεσμούς μας και τους συσφίγγει με τους εκλεκτούς συμπατριώτες μας, αλλά και με τις χώρες από τις οποίες κατάγονται και με τις ΗΠΑ, και με τον Καναδά, και με την Ελβετία και την Αυστραλία, μιας και από εκεί προέρχονται τα μέλη της εκλεκτής αντιπροσωπείας σήμερα.

Διαπιστώσατε και εσείς και ξέρουμε όλοι ότι ο Αγροδιατροφικός Τομέας, όπως λέγεται, άντεξε τα χρόνια της ύφεσης και της κρίσης στη χώρα μας. Αποτελεί πυλώνα ανάπτυξης και συμπεριλαμβάνει και τον πρωτογενή τομέα της οικονομίας, αλλά και τον τομέα της πρώτης και της δεύτερης μεταποίησης, όπως λέγεται. Παρά το γεγονός όμως ότι αποτελεί προνομιακό τομέα για την χώρα μας, συμμετέχει μόνο σε ποσοστό 7,2% στη συνολική ακαθάριστη προστιθέμενη αξία και απασχολεί μόνο το 15% του πληθυσμού, ενώ θα μπορούσε αυτό να είναι περισσότερο.

Θέλω να σας δώσω μερικά στοιχεία για την ανθρωπογεωγραφία και γενικά για τη χαρτογράφηση των επιχειρήσεων που δραστηριοποιούνται σε αυτόν τον τομέα στην Ελλάδα. Έχει σχέση και με τις ακολουθούμενες πολιτικές και με το πώς μπορείτε εσείς να βοηθήσετε. Επομένως, περίπου 17.000 επιχειρήσεις απασχολούνται στον τομέα αυτόν. Αντιπροσωπεύουν το 20% του συνόλου των μεταποιητικών επιχειρήσεων και νομίζω ότι αυτό το φάσμα περιλαμβάνει δύο πόλους. Το 95% περίπου των επιχειρήσεων είναι επιχειρήσεις πολύ μικρές και μικρές με όχι πολύ μεγάλο επίπεδο ανάπτυξης. Είναι επιχειρήσεις οι οποίες δεν επενδύουν πολύ σε έρευνα και ανάπτυξη. Έχουν κυρίως δραστηριότητες σε τοπικό επίπεδο με τοπικά παραγόμενα προϊόντα και με πρώτη ύλη που προέρχεται κυρίως από τη χώρα μας και παράγουν προϊόντα κυρίως για εγχώρια κατανάλωση. Αυτός είναι ο ένας πόλος του φάσματος.

Ο άλλος πόλος είναι πολύ μεγάλοι επιχειρηματικοί όμιλοι, εθνικοί και πολυεθνικοί, που έχουν υψηλό επίπεδο οργάνωσης, που εφαρμόζουν επεκτατικές στρατηγικές, προμηθεύονται πρώτες ύλες είτε από τη χώρα μας, είτε από το εξωτερικό και αξιοποιούν νέες τεχνολογίες και στις μεθόδους παραγωγής και συντήρησης και διάθεσης των προϊόντων αυτών και παράγουν κυρίως νέα, καινοτόμα προϊόντα που ενσωματώνουν ιδιαίτερα καινοτόμα χαρακτηριστικά. Εκτιμώ ότι οι παρεμβάσεις που γίνονται και πρέπει να γίνονται, πρέπει να αρθρώνονται σε τρία επίπεδα και πρώτα από όλα στο επίπεδο το θεσμικό. Προς την κατεύθυνση αυτή έχουμε πρόσφατα τον καινούργιο νόμο για την αδειοδότηση των επιχειρήσεων που δραστηριοποιούνται στη μεταποίηση των τροφίμων και των ποτών. Αυτό είναι σημαντικό γιατί αίρει ένα εμπόδιο ως προς την άσκηση του επιχειρείν στον τομέα αυτό σε σχέση με το παρελθόν, που είχε ιδιαίτερα χρονοβόρες διαδικασίες στο επίπεδο κυρίως των χρηματοδοτικών εργαλείων.

Έχουμε αναπτυχθεί και εδώ ιδιαιτέρως και με τον καινούργιο αναπτυξιακό νόμο, όπου ο τομέας της μεταποίησης των τροφίμων και των ποτών αποτελεί τομέα αιχμής και δίνει και τις υψηλότερες ενισχύσεις ο αγροτοδιατροφικός τομέας σε αυτούς που θέλουν να απασχοληθούν, γιατί το ζητούμενο δεν είναι μόνο να απασχοληθούν οι Έλληνες σε αυτό, αλλά να προσελκύσουμε και ξένες επενδύσεις σε αυτόν τον προνομιακό τομέα και με τα καινούργια χρηματοδοτικά εργαλεία που ετοιμάζονται στο ΕΣΠΑ, αλλά και στο πρόγραμμα του Υπουργείου Αγροτικής Ανάπτυξης. Επομένως, έχουμε χρηματοδοτικά εργαλεία που ενισχύουν την εξωστρέφεια, δηλαδή οτιδήποτε έχει σχέση με την προβολή των προϊόντων μας στο εξωτερικό. Έχουμε χρηματοδοτικά εργαλεία που, ακριβώς επειδή πρόκειται για μικρές και μεσαίες επιχειρήσεις, ενισχύουν και την αύξηση της παραγωγής με σταθερά ποιοτικά χαρακτηριστικά. Στην κατεύθυνση αυτή κινείται το πρόγραμμα για τα δίκτυα των επιχειρήσεων και γενικά για τα συνεργατικά σχήματα που πρέπει να αναπτυχθούν εδώ για να εξασφαλίσουν αυτήν την αύξηση της παραγωγής και, βεβαίως, τα προγράμματα που έχουν σχέση με την ενίσχυση της μεταποίησης.

Επίσης, θα πρέπει να αναπτυχθούν οι ενέργειες προς την κατεύθυνση αυτή, παρά το γεγονός ότι η συνέργεια της πρωτογενούς παραγωγής και γενικά ο αγροτοδιατροφικός τομέας, με τον τουρισμό στη χώρα μας δεν είναι κάτι πολύ δεδομένο. Θα πρέπει να ενισχυθεί με συγκεκριμένες πολιτικές και για αυτό από τον προηγούμενο Οκτώβριο διαρθρώθηκε ένα φόρουμ στο οποίο συμμετέχουν τρία υπουργεία, το Υπουργείο Τουρισμού, το Υπουργείο Αγροτικής Ανάπτυξης και το Υπουργείο Ανάπτυξης και έχει σκοπό, ακριβώς, να ενισχύσει τη συνέργεια του τουρισμού με τον αγροτοδιατροφικό τομέα. Αν αυξηθεί λίγο η κατανάλωση των εγχώριων προϊόντων από τους ανθρώπους που έρχονται εδώ ως τουρίστες, αυτό μπορεί να συμβάλει καθοριστικά στη δημιουργία νέων θέσεων εργασίας που χάθηκαν το προηγούμενο χρονικό διάστημα, αλλά και στις εξαγωγές των προϊόντων, γιατί οι άνθρωποι αυτοί συνηθίζουν στις χώρες τους να αναζητούν ελληνικά προϊόντα, τα οποία έχουν αναγνωρίσει στη χώρα μας ως τουρίστες. Επομένως, προς την κατεύθυνση αυτή κινείται το αγροτοδιατροφικό φόρουμ, σκοπός του οποίου δεν είναι να μείνουμε στα λόγια, αλλά κυρίως είναι ακριβώς να υπάρχει σύνθεση ενός ολοκληρωμένου σχεδίου, με προτεραιοποίηση σε άμεσες και μεσοπρόθεσμες δράσεις, ώστε να υλοποιηθούν και σε κεντρικό και σε περιφερειακό επίπεδο και θα συμπεριλάβουν και χρηματοδοτικές και νομοθετικές παρεμβάσεις για την αναπαραγωγή καλών πρακτικών σε διάφορα μέρη της Ελλάδος. Αυτές είναι κυρίως δράσεις για την ενίσχυση του τομέα αυτού στη χώρα μας που μπορεί να ενισχυθεί ακόμη περισσότερο, γιατί τα ελληνικά προϊόντα, τα τρόφιμα, είναι η τρίτη κατηγορία εξαγώγιμων προϊόντων στο εξωτερικό. Είναι το 19% των εξαγωγών της χώρας μας και μπορεί να πάει και πολύ καλύτερα. Σας ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κύριος Μωραΐτης.

ΝΙΚΟΛΑΟΣ ΜΩΡΑΪΤΗΣ: Σήμερα εδώ τα κυβερνητικά στελέχη με τις τοποθετήσεις τους προσπάθησαν να περάσουν ένα μήνυμα ότι τα πράγματα για τη φτωχομεσαία αγροτιά είναι σε καλό δρόμο, ότι έρχεται η ανάπτυξη για τον πρωτογενή τομέα και ότι θα αναζωογονηθεί η ύπαιθρος. Δεν το κάνουν για πρώτη φορά. Σερβίρουν ξαναζεσταμένη σούπα. Βέβαια, η φτωχομεσαία αγροτιά – η οποία μόλις βγήκε από 25 μερόνυχτα στα μπλόκα, έναν αγώνα που κατασυκοφάντησε η Κυβέρνηση και τα αστικά κόμματα, γιατί τρέμετε το οργανωμένο κίνημα – γνωρίζει πολύ καλά από πρώτο χέρι τα δώρα αυτής της πολιτικής, η οποία σπρώχνει στο βίαιο ξεκλήρισμα μεγάλα τμήματα της φτωχής αγροτιάς. Υπηρετείτε και εσείς, όπως και οι προηγούμενοι, με ευλάβεια την αντιαγροτική πολιτική της Ε.Ε., η οποία προωθεί στην ύπαιθρο την επιτάχυνση της καπιταλιστικής ανάπτυξης της αγροτικής παραγωγής και της κερδοφορίας μέσω του ανταγωνισμού. Η προοπτική ενίσχυσης της παραπάνω τάσης αποτυπώθηκε σήμερα εδώ με ξεκάθαρο τρόπο από όλα τα κυβερνητικά στελέχη.

Ο κύριος Απόστολου, αλλά και τα άλλα στελέχη, μίλησαν για συγκριτικά πλεονεκτήματα της χώρας και για παραγωγή ποιοτικών προϊόντων, όμως δεν είπαν κουβέντα ότι αυτά τα πλεονεκτήματα συνθλίβονται στην αγροκτόνα πολιτική της Ε.Ε., που εφαρμόζουν διαχρονικά όλες οι ελληνικές κυβερνήσεις. Μιλήσατε για αύξηση 50% που αφορά τα αγροτικά προϊόντα, όμως την ίδια ώρα οι οικογένειες ζουν στην απόλυτη φτώχεια και την πείνα. Παιδιά λιποθυμούν στα σχολεία γιατί υποσιτίζονται και έχουμε εξαγωγές. Αυτό γίνεται για να πλουτίσουν οι μεγαλοεξαγωγείς. Αυτός είναι ο καπιταλισμός, βάρβαρος και απάνθρωπος. Οι πολιτικές που προωθείτε αφορούν κατά βάση τη χρηματοδότηση καπιταλιστικών αγροτικών επιχειρήσεων και επιχειρήσεις μεταποίησης αγροτικών προϊόντων και δεν έχουν καμία σχέση με την επιβίωση της μικρομεσαίας αγροτιάς.

Είναι τεράστια υποκρισία να λέτε ότι νοιάζεστε για τους φτωχομεσαίους αγρότες, τους κτηνοτρόφους, όταν έχετε υιοθετήσει όλες τις συστάσεις της Εργαλειοθήκης του ΟΟΣΑ και μια σειρά από άλλα μέτρα, δίνοντας τη δυνατότητα στα μονοπώλια της μεταποίησης να αξιοποιούν φθηνότερες εισαγόμενες πρώτες ύλες. Αναρωτήθηκε η εκπρόσωπος από τον Καναδά, γιατί υπάρχει αυτό στο γιαούρτι και στο γάλα; Γιατί ακριβώς, τα ψήφισε η Ελληνική Κυβέρνηση. Για το γάλα, για παράδειγμα, δώσατε όριο διάρκεια ζωής 11 μήνες και το κάνατε αυτό για να κατακλιστεί και ντόπια αγορά από εισαγωγές.

Κύριε Υπουργέ, μιλήσατε για το πολυδιαφημισμένο πρόγραμμα αγροτικής ανάπτυξης. Είναι απάτη πραγματικά για τους φτωχομεσαίους αγρότες, όμως από την άλλη μεριά είναι τζάμπα χρήμα σε μεγαλοεπιχειρηματίες, σε μονοπωλιακούς ομίλους. Θα αναφέρω ένα χαρακτηριστικό παράδειγμα, κύριε Αποστόλου. Στο πρόγραμμα αυτό, που αφορά 500 επενδυτικά σχέδια 170 εκατομμυρίων ευρώ, ο μέσος όρος κάθε σχεδίου είναι 340.000 ευρώ και σε αυτά θα υπάρχει ιδία συμμετοχή, που θα κυμαίνεται από το 25% έως του 60%, δηλαδή η χρηματοδότηση θα είναι από 40% έως 75%. Ξέρετε για τι ποσό μιλάμε; Μιλάμε για 75.000, στην καλύτερη περίπτωση, που φτάνουν και μέχρι τις 160.000, που πρέπει να βάλουν οι ίδιοι οι αγρότες.

Σας ρωτάμε καθαρά. Υπάρχει περίπτωση, κάποιος φτωχομεσαίος ή μεσαίος αγρότης να ανταποκριθεί σε αυτά τα ποσά; Όχι. Αντίθετα, αυτά θα δώσουν πραγματικά ώθηση στους μεγάλους εξαγωγείς. Ασφαλώς, έχουν αρνητική πείρα οι αγρότες από αυτά τα προγράμματα, γιατί κάποιοι που μπήκαν στο παρελθόν σε μικρότερα ποσά είναι καταχρεωμένοι στις τράπεζες και προσπαθούν να εξασφαλίσουν μερίδιο στην αγορά και βέβαια συνθλίβονται και αυτοί από τους μεγαλοεπιχειρηματίες.

Σε ό,τι αφορά στη λύση για τους φτωχομεσαίους αγρότες. Εμείς λέμε καθαρά, ότι για να ικανοποιηθούν τα αιτήματα της φτωχομεσαίας αγροτιάς, αλλά και των άλλων λαϊκών στρωμάτων, υπάρχει ανάγκη από ένα πρωτογενή τομέα, που θα διασφαλίζει φθηνά αγροτικά προϊόντα, όμως πρέπει να βρίσκεται σε διαφορετική κοινωνικοοικονομική ανάπτυξη της κοινωνίας. Λέμε καθαρά στον κόσμο, ότι σε μια τέτοια μόνο κοινωνία ο φτωχός αγροτοπαραγωγός μπορεί να έχει μέλλον. Ο μικρομεσαίος αγρότης, όσο και να δουλέψει, δεν μπορεί να φτάσει το μειωμένο κόστος της παραγωγής του μεγάλου. Η λύση για την επιβίωση του είναι να αποκτήσει το πλεονέκτημα της μεγάλης παραγωγής.

Αυτό, θα γίνει μόνο με την κοινωνικοποίηση της μεγάλης καπιταλιστικής ιδιοκτησίας και την εθελοντική συνεταιριστικοποίηση των μικροκληρούχων, ενοποίηση της γης, των καλλιεργητικών δραστηριοτήτων. Μόνο τότε πραγματικά θα σημάνει όφελος για τη φτωχομεσαία ανθρωπιά, θα καταπολεμηθεί το κόστος, γιατί θα υπάρχει η κρατική επιστημονική στήριξη για παραγωγή καλών και ποιοτικών προϊόντων. Μόνο με τις παραπάνω προϋποθέσεις μπορεί να γίνει προγραμματισμένη αξιοποίηση της γης για διαφορετικές χρήσεις, με στόχο την ισόρροπη ανάπτυξη διαφορετικών κλάδων, όπως τη φυτική και τη ζωική παραγωγή. Σήμερα έχουμε έναν άναρχο τρόπο, όπου έχουμε φυτική παραγωγή σε τεράστια ποσά, ενώ η ζωική παραγωγή βρίσκεται σε μικρά ποσοστά. Μόνο μια τέτοια πολιτική θα ωφελήσει το λαό μας για την παραγωγή φθηνών και καλών τροφίμων, αλλά θα δώσει και πρώτη ύλη στη μεταποιητική βιομηχανία.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει η κυρία Καρακώστα.

ΕΥΗ ΚΑΡΑΚΩΣΤΑ: Καταρχήν, να καλοδεχτούμε τους βουλευτές ελληνικής καταγωγής από τις χώρες που ήρθαν, είναι πάρα πολύ σημαντικό αυτό, και να ευχαριστήσω ιδιαίτερα για τις σημερινές τοποθετήσεις. Ξέρετε, στις επαφές που έχουμε κάνει μέχρι σήμερα, συνήθως συζητάμε πολύ γενικά και χανόμαστε. Σήμερα, όμως, η συζήτηση και οι προτάσεις που ήρθαν από την πλευρά σας, με ευχαρίστησαν εξαιρετικά, διότι ο καθένας από σας έβαλε ένα κεφάλαιο, που εμάς μας ωφελεί, δηλαδή να δούμε, όπως είπε ο κ. Πανταζόπουλος, τη διακίνηση στο εμπόριο, το χρηματοοικονομικό κομμάτι και πώς αυτό μπορούμε να το διαχειριστούμε.

Μπήκαν ζητήματα που είναι κυρίαρχα, όπως ότι η Ελλάδα μπορεί να προσφέρει, όχι ποσότητα μεγάλη αλλά ποιότητα και μάλιστα, αυτή η ποιότητα είναι ζητούμενο και είναι και πληρωμένο αυτό το κομμάτι, δηλαδή το πληρώνει αυτός πού το επιλέγει. Ως χώρα, δεν μπορούμε να παράγουμε τεράστιες ποσότητες, αυτή είναι η χώρα μας. Δηλαδή, η ζήτηση διεθνώς μπορεί να είναι τόσο μεγάλη, που εμείς όσο και καλά να τα κάνουμε να μην μπορούμε να ικανοποιήσουμε αυτή τη ζήτηση. Άρα, πρέπει να καταλάβουν και οι αγρότες μας, ότι αν έχουμε αυτό που ζητήθηκε σήμερα, δηλαδή σταθερή ποιότητα στην ποσότητα που μπορούμε να παράγουμε και σταθερή ποσότητα, η οποία θα ξέρουμε ότι τόσα μπορεί να παράγει Ελλάδα όχι περισσότερα, νομίζω ότι μπορούμε να διαμορφώσουμε μια εξαιρετική αγορά, σ' αυτό το κομμάτι και να ανέβει και η ελληνική οικονομία.

Άρα, λοιπόν, έτσι όπως μας τα περιγράψατε, μας δώσατε στόχους. Σας ευχαριστούμε γι' αυτό, ελπίζω ότι η κυβέρνησή μας θα κάνει το καλύτερο δυνατό σ' αυτή την κατεύθυνση. Όπως είπαμε και χθες στη συνάντησή μας, διορθώνουμε πράγματα, προσπαθούμε κενά χρόνων, όπως είπε και ο Γραμματέας πριν, όπως οι δασικοί χάρτες, οι βοσκότοποι, όλα αυτά που συζητήσαμε μεταξύ μας χθες σε μια πρώτη συνάντηση, νομίζω ότι θα μας δώσουν ένα περιθώριο στο πολύ σπουδαίο που έβαλε ο κ. Πανταζόπουλος «σχεδιασμός εικοσαετίας». Μην περιμένουμε, δηλαδή, χωρίς σχεδιασμό χρόνων με επιμέρους απολογισμό κάθε φορά, να κάνουμε κάτι σωστό για αυτή τη χώρα που ζούμε. Σας ευχαριστούμε πάρα πολύ, για όσα μας προσφέρατε σήμερα.

ΧΑΡΑ ΚΑΦΑΝΤΑΡΗ(Πρόεδρος της Επιτροπής): Το λόγο έχει ο κ. Στύλιος.

ΓΕΩΡΓΙΟΣ ΣΤΥΛΙΟΣ: Ευχαριστώ πολύ κυρία Πρόεδρε. Θέλω κι εγώ με τη σειρά μου να καλωσορίσω και να ευχαριστήσω τους συναδέλφους Βουλευτές Έλληνες των κοινοβουλίων ανά τον κόσμο για την παρουσία τους σήμερα εδώ στην Αθήνα, στην πατρίδα μας την Ελλάδα, στο ελληνικό κοινοβούλιο και επίσης, να τους ευχαριστήσω για τις χρήσιμες παρεμβάσεις τις οποίες έχουν κάνει. Μας έχουν δώσει ένα κλίμα, για το πως θα μπορούσε να κινηθεί η ελληνική πολιτεία, η ελληνική κυβέρνηση σε σχέση με την υποστήριξη, την ενίσχυση και την προώθηση των αγροτικών μας προϊόντων, του αγροδιατροφικού τομέα της χώρας μας σε ξένες χώρες.

Η αλήθεια είναι, ότι στην πατρίδα μας υπάρχουν πολλοί επιχειρηματίες, παραγωγοί, αγρότες, εξαγωγείς, επιστήμονες, ερευνητές, λαμπρά παραδείγματα, οι οποίοι έχουν καταφέρει να διακριθούν και στην Ελλάδα και σε όλο τον κόσμο και έχουν καταφέρει να στέκονται δυνατά και ικανοποιητικά στις διεθνείς αγορές. Αυτά τα παραδείγματα, έχουμε υποχρέωση να δούμε τον τρόπο με τον οποίο δούλεψαν, να συζητήσουμε μαζί τους, να καταλάβουμε πού υπάρχει το αντικίνητρο, που υπάρχει η δυσκολία και εκεί να έρθει η ελληνική πολιτεία να τους υποστηρίξει, να τους διευκολύνει και να προχωρήσει σε μια άρση αντικινήτρων και σε δεύτερη φάση, να δώσει και μια δέσμη κινήτρων για να μπορέσουμε να στοχεύσουμε συγκεκριμένα στην ενίσχυση της παραγωγικότητας. Έχουμε ανάγκη να αυξήσουμε την παραγωγικότητά μας. Στη φέτα για παράδειγμα, που παράγουμε 120.000 τόνους κάθε χρόνο, οι 80.000 καταναλώνονται στην πατρίδα μας και εξάγουμε μόνο 40.000. Άρα, υπάρχει μια πολύ μεγάλη ανάγκη να πολλαπλασιάσουμε αυτή την παραγωγή. Εδώ, λοιπόν, συγκεκριμένα εργαλεία, συγκεκριμένα προγράμματα, μπορούν να συμβάλουν προς αυτήν την κατεύθυνση.

Είμαστε περήφανοι, που η κυβέρνηση της Ν.Δ. εισηγήθηκε δύο προγράμματα στην ευρωπαϊκή επιτροπή, στην Ε.Ε., το πρόγραμμα «Αλέξανδρος Μπαλτατζής» στο παρελθόν και πρόσφατα, το πρόγραμμα αγροτικής ανάπτυξης 2014 - 2020, όπου έχει υιοθετηθεί στο σύνολο του. Υποβλήθηκε, σχεδιάστηκε και εγκρίθηκε από την Ε.Ε., έχει υιοθετηθεί και από τη σημερινή κυβέρνηση και με οδηγό αυτό το πρόγραμμα συνεχίζει και είναι ένα ενθαρρυντικό βήμα, πλέον, να πάρουμε τη σκυτάλη ο ένας από τον άλλον και να συνεχίσει για να μπούμε στα πλαίσια μιας μακροπρόθεσμης, μακρόπνοης στρατηγικής, η οποία θα είναι προς όφελος των πολιτών. Θα αφήσουμε πίσω στο παρελθόν τις παθογένειες, ότι «εγώ το έκανα καλύτερα, εγώ είμαι πιο επιτυχημένος και ψηφίστε με στις εκλογές». Άρα, λέω, να κάνουμε έναν σχεδιασμό για το μέλλον, για τις μελλοντικές γενιές και όχι για τις επόμενες εκλογές. Νομίζω ότι πήραμε αρκετά διδάγματα από αυτά που ακούσαμε σήμερα από εσάς.

Θέλω, επίσης, να αναφέρω και να πω ότι στη ζωή και την πολιτική κρίνεσαι από τα αποτελέσματα και όχι από τις προθέσεις. Δυστυχώς, σήμερα, άκουσα πολλές καλές προθέσεις. Είναι δεκτές, αλλά θα κριθούμε όλοι στο τέλος, όταν θα δούμε εάν το πρόσημο το τελικό έχει μπροστά το συν ή το πλην. Να κάνω ορισμένες παρατηρήσεις. Οι παρατηρήσεις μου έγκεινται στο εξής: Χρειαζόμαστε διακρατικές συμφωνίες εκεί που δεν βγαίνει και δεν πηγαίνει η Ε.Ε.; Χρειαζόμαστε και από την Ε.Ε. συνεπώς, με την Ε.Ε., πιο δυνατά, πιο ισχυρά, πιο συγκροτημένα και μόνοι μας. Πού είναι το πρόβλημα στις διακρατικές συμφωνίες; Το πρόβλημα είναι ότι από χώρα σε χώρα, από κράτος σε κράτος, υπάρχουν διαφορετικά στάνταρ ποιότητας, διαφορετικά στάνταρ υπολειμματικότητας σε σχέση με το προϊόν το οποίο παράγεις κι εκεί περιμένουμε ν’ ακούσουμε, θα κάνουμε και σχετικό κοινοβουλευτικό έλεγχο να δούμε τι έχει πράξει η σημερινή κυβέρνηση όσον αφορά την πιστοποίηση των προϊόντων, τους ελέγχους υπολειμματικότητας στα προϊόντα μας και συγκεκριμένες δραστηριότητες και συμφωνίες, οι οποίες έχουν έρθει.

Είναι θετικό το ότι η χώρα έχει παρουσία στις διεθνείς εκθέσεις, όλα αυτά είναι λιθαράκια, συμβάλλουν, βοηθούν και δε θα σταματήσουμε ποτέ να προσπαθούμε για το καλύτερο, διότι είμαστε υπέρ της φιλοσοφίας ότι εχθρός του καλού είναι το καλύτερο. Θέλω, επίσης, να κάνω μια παρατήρηση. Άκουσα από τον Υπουργό και από τον Γενικό Γραμματέα κάτι σε σχέση με την τεχνολογία. Το λέω καλοπροαίρετα, ότι καλό είναι να έχει ένα περιεχόμενο αυτό που λέμε για την τεχνολογία και νομίζω, γνωρίζετε κι εσείς, κύριε Υπουργέ και πολύ περισσότερο πιστεύω ο Γενικός Γραμματέας, ότι στην πατρίδα μας υπάρχει, σε σχέση με την έρευνα, ένα πρόβλημα πολύ μεγάλο με τις πατέντες. Το έχω πει και στην αντίστοιχη Επιτροπή Μορφωτικών Υποθέσεων, ότι μπορείτε να χρηματοδοτήσετε τις πατέντες, διότι γίνεται ουσιαστική, σημαντική έρευνα, βγάζουμε αποτελέσματα, δημιουργούμε καινούργια, καινοτόμα προϊόντα, που το ανέφερε ο κ. Υπουργός, αλλά δεν τα κατοχυρώνουμε, διότι γνωρίζετε ότι η πατέντα κοστίζει γύρω στις 10.000 € κι ένας ερευνητής, ένας διδάκτορας ή ένα εργαστήριο στο Πανεπιστήμιο δεν διαθέτει σήμερα αυτά τα χρήματα. Άρα, μπορείτε από το πρόγραμμα αγροτικής ανάπτυξης να δώσετε κάτι ή μπορείτε στα πλαίσια των συνεργασιών και των συνεργειών που έχετε από το Υπουργείο Παιδείας να συνεργαστείτε, ούτως ώστε να προκύψει και από εκεί μια τέτοια κατεύθυνση.

Κλείνοντας, σε σχέση με το θέμα που έχει προκύψει και με τη συμφωνία της Ε.Ε. με τον Καναδά κ.λπ., περίμενα να μην το περάσουμε έτσι απλά, αλλά με συγκεκριμένα επιχειρήματα και με υπευθυνότητα να μιλήσει η σημερινή κυβέρνηση, διότι μπορεί οι Ευρωβουλευτές τους να καταψήφισαν τη συμφωνία στο Ευρωκοινοβούλιο, όμως, κάποια στιγμή, πρέπει να αφήσουμε κι αυτή την παθογένεια πίσω, το να υποκρινόμαστε, το να κάνουμε πράγματα για τα μάτια του κόσμου, όταν ξέρουμε ότι αλλά ισχύουν και άλλα συμφωνούν και η συμφωνία αυτή πέρασε και από το Συμβούλιο Υπουργών, πέρασε και από το Συμβούλιο Αρχηγών Κρατών. Άρα, οφείλουμε να μη πολιτευόμαστε με δύο πρόσωπα, να έχουμε ένα πρόσωπο, να λέμε την αλήθεια, να πούμε ποια είναι τα θετικά, διότι υπάρχουν θετικά σ' αυτή τη συμφωνία, να στηρίξουμε τα θετικά και να βάλουμε και το πλαίσιο για τη συνέχεια, όχι να το περνάμε με μια λέξη, όπως «θα δούμε μετά από πέντε χρόνια». Ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Τον λόγο έχει ο κ. Δημαράς.

ΓΙΩΡΓΟΣ ΔΗΜΑΡΑΣ: Θέλω να καλωσορίσω του συναδέλφους Έλληνες βουλευτές που έχουν έρθει από πολύ μακριά στη χώρα μας και να εκφράσω τα θετικά μας συναισθήματα που είναι μαζί μας. Θέλουμε να ξαναέρθουν και να έχουμε αυτή την θερμή σχέση μαζί τους ώστε να προωθήσουμε την συνεργασία για τα αμοιβαία συμφέροντα προς όφελος της πατρίδα μας. Εγώ στο κοινοβούλιο εκφράζω μέσω της Κοινοβουλευτικής Ομάδας του ΣΥΡΙΖΑ, την πολιτική οικολογία. Γι' αυτό θα μου επιτρέψετε να δω τα ίδια πράγματα με κάπως διαφορετική ματιά. Σήμερα καλλιεργούμε τη γη μας. Ο πληθυσμός της γης έχει φτάσει τα 7,3 δις. και προστίθεται 1 δις επιπλέον κάθε 13 χρόνια., ενώ παλιά για να αυξηθεί τόσο, χρειαζόντουσαν 100 ή 1.0000 χρόνια.

Επομένως, η στρατηγική μας για τη γεωργία και την οικονομία πρέπει να λαμβάνει υπόψη σοβαρά αυτό τον παράγοντα. Αν δηλαδή διατηρείται η ικανότητα της γης να δίνει τις απαραίτητες ποσότητες αγροτικών προϊόντων για να ζήσουν και οι επόμενες γενιές. Γιατί, αυτό που λέμε οικολογικό αποτύπωμα δείχνει ότι εμείς καταναλώνουμε περισσότερο από εκείνο που μας αναλογεί, δηλαδή υπονομεύουμε την γη, τα χωράφια και τα νερά, τα οποία υποχωρούν σε μεγαλύτερα βάθη, τα εξαντλούμε, δεν αφήνουμε περιθώρια να ζήσουν οι επόμενες γενιές.

Πάνω σε αυτή τη λογική είναι η τοποθέτησή μου και επομένως θεωρώ ότι πρέπει να μιλήσουμε και να δούμε πώς η κάθε χώρα οικοδομεί μια οικονομία που να είναι βιώσιμη υγιής, ισχυρή, δηλαδή μια οικονομία της επιβίωσης, του παρόντος και του μέλλοντος. Θεμέλιο αυτής της πολιτικής, όσον αφορά την οικονομία των αγροτικών προϊόντων, είναι η διατροφική αυτάρκεια κάθε χώρας και κάθε περιοχής. Να μην χρειάζεται να φέρουμε προϊόντα από τόσο πολύ μακρινές αποστάσεις, γιατί εκτός των άλλων έχουμε και περιβαλλοντικό κόστος που προκαλείται από την κατανάλωση καυσίμων για τις μεταφορές μεγάλων αποστάσεων. Γι' αυτό, η πολιτική οικολογία μιλάει για αυτάρκεις τοπικές οικονομίες. Βεβαίως, η χώρα μας, η οποία δεν είναι βιομηχανική χώρα, δεν χρειάζεται μόνο αυτάρκεια, αλλά χρειάζεται και θετικό ισοζύγιο εξωτερικών συναλλαγών στα αγροτικά προϊόντα. Θέλουμε πλεόνασμα στα αγροτικά προϊόντα γιατί ακόμα και τώρα είμαστε ελλειμματικοί στο ισοζύγιο εξωτερικών συναλλαγών, παρόλο που τα τελευταία δύο χρόνια έχουμε μια αύξηση της αγροτικής παραγωγής. Όσον αφορά την ίδια την οικονομία μας, όπως ειπώθηκε όλη η αγροτική παραγωγή μαζί με την αλιεία κ.λπ. δεν φτάνει στο 4% του Ακαθάριστου Εθνικού Προϊόντος.

Επίσης, ο δευτερογενή τομέα, που είναι οι κατασκευές, η βιομηχανία κ.λπ., είναι 16% και πάνω από 80% είναι οι υπηρεσίες. Αυτή η σύνθεση του ΑΕΠ δεν αποτελεί ισόρροπη οικονομία. Πρέπει, λοιπόν, να διαμορφώσουμε ένα σχέδιο για να αποκαταστήσουμε αυτήν την ισορροπία και το πρώτο μέλημά μας είναι να αυξήσουμε την ποιότητα και την ποσότητα της αγροτικής παραγωγής. Για αυτό λοιπόν πρέπει να προωθήσουμε μια δέσμη μέτρων που θα ξεκινάει, κύριε Υπουργέ, από την εκπαίδευση των αγροτών. Θέλουμε, όχι μόνον σχολές για Γεωπόνους, αλλά θέλουμε και μέσες αγροτικές σχολές σε κάθε Νομό, ώστε ο νέος αγρότης να ξέρει την ποιότητα των εδαφών και πώς θα χρησιμοποιήσει τα φυτοφάρμακα και τα λιπάσματα, για τον σκοπό που είπα προηγουμένως, δηλαδή να μην καταστρέφει τη γη, κάτι που συνηθίζουμε. Και ας με ακούσει τώρα ο συνάδελφος κ. Μοραΐτης, οι πολυεθνικές, η εντατικοποίηση της γης και τα μεταλλαγμένα προϊόντα κινούνται σε αντίθετη κατεύθυνση από τις αρχές της βιωσιμότητας. Επομένως, πρέπει να δούμε μια σειρά μέτρων που θα αποκαταστήσει την ποσότητα και την ποιότητα της αγροτικής παραγωγής στη Χώρα μας.

 Απευθυνόμενος στον συνάδελφο της ΝΔ, η Συμφωνία CETA και όλες αυτές οι Συμφωνίες, ναι μεν διευκολύνουν τις συναλλαγές, αλλά είναι σαφώς σε αντίθεση με την οικολογική κατεύθυνση για την οποία μιλώ. Για αυτό η θέση των Πράσινων στην Ευρώπη, των Αριστερών και ενός μέρους της Σοσιαλδημοκρατίας ήταν να ψηφίσουν κατά αυτής στην Συμφωνίας CETA, όχι γιατί έχουν ιδεοληψίες, αλλά γιατί αυτές οι Συμφωνίες δεν ωφελούν ούτε τους μικρομεσαίους παραγωγούς της χώρας μας, αλλά, κυρίως, ούτε την οικολογική κατεύθυνση των πραγμάτων. Έτσι, λοιπόν, εμείς έχουμε καθαρή πολιτική θέση και το εξηγούμε είμαστε αντίθετοι στις Συμφωνίες CETA, TTIP που εντείνουν τις μεγάλες μετακινήσεις προϊόντων μεταξύ των χωρών.

Ήθελα ακόμα να πω ότι η μικρή παραγωγή πρέπει να είναι το βασικό στοιχείο στη χώρα μας, γιατί δεν έχει πολύ μεγάλες πεδιάδες, όπως έχει ο Καναδάς ή άλλες Ευρωπαϊκές χώρες. Εμείς έχουμε βουνά και αυτός είναι ένας λόγος που έχουμε ακόμα ποιότητα στα προϊόντα μας, γιατί η ποιότητα δεν εξαρτάται μόνο από τα εδάφη αλλά και από τα νερά, τα οποία προέρχονται σε μεγάλο βαθμό από τα βουνά μας. Επίσης, δεν είχαμε ούτε ανεπτυγμένη οικονομία και έτσι δεν μολύναμε σε μεγάλο βαθμό τα εδάφη μας. Επομένως, η προστασία των υπόγειων υδάτων, των λιμνών και των εδαφών είναι το πρώτο μέλημα, όχι μόνον για να περάσουμε εμείς καλά, αλλά να περάσουν και οι επόμενες γενιές καλύτερα.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Τον λόγο έχει ο κ. Τζελέπης.

ΜΙΧΑΗΛ ΤΖΕΛΕΠΗΣ: Θα ήθελα με τη σειρά μου να καλωσορίσω τους εκπροσώπους της Παγκόσμιας Διακοινοβουλευτικής Ένωσης του Ελληνισμού (Πα.Δ.Ε.Ε.) και θα ζητήσω συγνώμη, γιατί δεν μπόρεσα να παρακολουθήσω όλη τη διαδικασία της Επιτροπής, διότι παράλληλα συνεδριάζει η Ολομέλεια της Βουλής και έχουμε νομοσχέδιο και στη συνεδρίαση της Ολομέλειας όπου έπρεπε να τοποθετηθούμε.

Σχετικά με το θέμα της σημερινής Επιτροπής για τον Αγροδιατροφικό Τομέα της Χώρας και την παρουσία του στις Διεθνείς Αγορές θεωρώ ότι ναι, οι εκπρόσωποι της Πα.Δ.Ε.Ε. σε έναν βαθμό θα μπορούσαν και μάλλον είναι οι πρεσβευτές μας, των Ελληνικών αγροτικών προϊόντων, στις Διεθνείς Αγορές. Το ζητούμενο είναι εμείς από την πλευρά μας εδώ, ως Χώρα, ως Κυβερνήσεις, διαχρονικά τι κάνουμε ούτως για τα Ελληνικά αγροτικά προϊόντα, τα ποιοτικά, τα ασφαλή, με ταυτότητα -γιατί έχουμε δεκάδες αγροτικά προϊόντα που είναι Προϊόντα Ονομασίας Προέλευσης και προϊόντα γεωγραφικής ένδειξης όπου παράλληλα προστατεύεται και η αειφορία στο μέγιστο βαθμό στη Χώρα. Τα προωθούμε και με ποιον τρόπο στις Διεθνείς Αγορές;

Άκουσα στην αρχή τον κ. Κατρούγκαλο και συμφωνώ ότι το βασικό είναι η εμπορία, δηλαδή το πως θα τα βάλουμε στα διεθνή ράφια. Είπε ότι υστερούμε στην τυποποίηση. Όχι, δεν υστερούμε στην τυποποίηση. Έχουμε τόσα τυποποιητήρια που μπορούμε να τυποποιήσουμε όλο το λάδι της Ευρώπης. Απλούστατα είναι κατακερματισμένα. Το καθένα και ένα Βιλαέτι και λειτουργεί σύμφωνα με τη δυναμικότητά του κατά το ενδέκατο και όταν πάνε μεγάλες πολυεθνικές ή για να κάνουμε εξαγωγές δεν έχουμε το αντίστοιχο προϊόν σε ποσότητες για να το διαθέσουμε. Αυτό είναι το πρόβλημά μας. Όπως προανέφερα έχουμε επενδύσεις σε σχέση με την τυποποίηση πολύ μεγαλύτερες σε δυναμικότητα από τα προϊόντα που έχουμε. Παρ’ όλα αυτά το ελληνικό αγροτικό προϊόν έχει «bad name» στις διεθνείς αγορές. Όπως ανέφερε και ο κ. Υπουργός σήμερα το αγροτικό προϊόν είναι η ναυαρχίδα ως προς τις εξαγωγές της χώρας, αφού καλύπτει το 50%. Να τονίσω ότι 6 στα 10 προϊόντα που εξάγει η χώρα μας είναι αγροτικά.

Επίσης, αποτελεί μαζί με την μεταποίηση και του κλάδου της διατροφής το μεγαλύτερο οικονομικό κλάδο στη χώρα. Τι άλλο θα μπορούσαμε να κάνουμε για να προωθηθεί ως ποιοτικό προϊόν διατροφής; Να αναδείξουμε τις τοπικές συνήθειες. Να αναδείξουμε τη μεσογειακή διατροφή. Την κρητική διατροφή. Έχουμε μεγάλες δυνατότητες. Φυσικά, εδώ, είναι το στοίχημα, το πως αυτά θα τα συνδέσουμε με τον τουρισμό, που αποτελεί την πιο πρόσφορη αγορά για τα ελληνικά προϊόντα, ώστε να μάθουν οι διεθνείς καταναλωτές την αξία αυτών των προϊόντων. Κύριε Υπουργέ, εγώ θα προσπεράσω τις συμφωνίες, γιατί θα έχουμε χρόνο αυτά να τα συζητήσουμε σε άλλες συνεδριάσεις. Θα δεχθώ την τοποθέτησή σας ως Κυβέρνηση ότι κάνατε ότι ήταν δυνατόν. Μόνο που δεν πείσατε τους βουλευτές σας.

Ένας άλλος τομέας που θα έπρεπε να δούμε είναι η έρευνα και η καινοτομία σε νέα προϊόντα που να έχουν ως βάση τα αγροτικά μας προϊόντα. Η έρευνα και η καινοτομία να είναι προσανατολισμένη στις απαιτήσεις των καταναλωτών.

Επίσης, είναι σημαντικό το πρόγραμμα αγροτικής ανάπτυξης. Επιβάλλεται να πάμε με γρηγορότερους ρυθμούς, ως προς την ενεργοποίησή του με στοχευμένες δράσεις σ’ αυτούς τους τομείς. Ειδικότερα, είναι αναγκαίο σήμερα λόγο της οικονομικής κρίσης οι δράσεις αυτές να έχουν αποτέλεσμα, να μην είναι μια επένδυση απλώς μια επένδυση η οποία θα μείνει και πάλι «κουφάρι». Θεωρώ ότι ο τομέας αυτός έχει τα συγκριτικά πλεονεκτήματα, όπως τόνισα από την αρχή λόγω των κλιματολογικών συνθηκών για ποιοτικά και ασφαλή προϊόντα. Έχουμε και τους συναδέλφους πρεσβευτές των προϊόντων αυτών στις διεθνείς αγορές. Επίσης, μένει και από εμάς ως εθνική κυβέρνηση, συνολικά ως πολιτικό σύστημα, να ιεραρχήσουμε και να στοχοθετήσουμε τις δράσεις, ούτως ώστε τα προϊόντα αυτά να αποκτήσουν στη διεθνή αγορά την αξία που τους αρμόζει.

ΧΑΡΑ ΚΑΦΑΝΤΑΡΗ (Προέδρος της Επιτροπής): Τον λόγο έχει η κυρία Ζαρούλια.

ΕΛΕΝΗ ΖΑΡΟΥΛΙΑ : Ονομάζομαι Ελένη Ζαρούλια, είμαι βουλευτής της Β΄ Αθηνών και εκλέγομαι με το Λαϊκό Σύνδεσμο - Χρυσή Αυγή.

Θέλω να σας καλωσορίσω στην πατρίδα σας και θέλω να κάνω κάποιες αναφορές. Άκουσα προηγουμένως μια κυρία του ΣΥΡΙΖΑ να λέει ότι επειδή η Ελλάδα είναι μικρή χώρα δεν μπορεί να παράγει ποσότητα. Αυτό είναι ένα μεγάλο ψέμα, διότι από τη στιγμή που η Ελλάδα εντάχθηκε στην Ε.Ε. διαλύθηκε ο πρωτογενής τομέας της οικονομίας μας και ήταν απόλυτη καταστροφή της ελληνικής αγροτικής παραγωγής, βιοτεχνίας κ.λπ..

Είχαμε αυτάρκεια πριν μπούμε στη ΕΟΚ και τη μετέπειτα Ε.Ε.. Καμία κυβέρνηση δεν έχει προσπαθήσει να αλλάξει αυτό το καθεστώς προς όφελος της Ελλάδος. Θυμάμαι πριν γίνω βουλευτής και πριν ο σύζυγός μου ο Νίκος ο Μιχαλολιάκος μπει στη Βουλή με την Χρυσή Αυγή, πηγαίναμε στα χωριά και μας έδιναν πορτοκάλια, γιατί τους ανάγκαζαν να τα θάψουν στη χωματερή και αυτό ήταν επί ΠΑ.ΣΟ.Κ. και Ν.Δ.. Όλες οι κυβερνήσεις και ο ΣΥΡΙΖΑ ακολουθεί την ίδια τακτική, οπότε τι μιλάνε για ανάπτυξη.

Επίσης, γνωρίζω ότι υπάρχουν πολλοί ομογενείς Έλληνες που αγαπούν και θέλουν να επενδύσουν στην Ελλάδα, αλλά το φορολογικό καθεστώς, η γραφειοκρατία και η διαφθορά είναι απαγορευτικό για αυτούς, λες και πρόκειται για μια κομμουνιστική χώρα. Ευτυχώς όμως, γιατί πάλι όλα τα κόμματα ήταν έτοιμα να το δεχθούν αυτό, αλλά ο κ. Ντόναλντ Τραμπ σταμάτησε την TTIP, Transatlantic Trade and Investment Partnership και έτσι σώθηκε η Ελλάδα από άλλη μια καταστροφή. Αυτό θα ήταν η ταφόπλακα για όλους τους Έλληνες επιχειρηματίες, παραγωγούς κ.ο.κ.. Όλα τα κόμματα έχουν ψηφίσει μνημόνια, έχουν εκχωρήσει εθνική κυριαρχία και γι' αυτό προηγουμένως ο συνάδελφός μου σας είπε να θέσετε στα ψηφίσματα σας και το λογιστικό έλεγχο του χρέους της Ελλάδος και μόνο η Χρυσή Αυγή εγγυάται την επιστροφή στην εθνική παραγωγή. Ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Ουρσουζίδης.

ΓΕΩΡΓΙΟΣ ΟΥΡΣΟΥΖΙΔΗΣ: Θα ήθελα να καλωσορίσω και εγώ από την πλευρά μου τους φιλοξενούμενους. Η παρέμβασή μου παίρνει αφορμή από αυτά που ειπώθηκαν από τους φιλοξενούμενους σε σχέση με τα προϊόντα ονομασίας προέλευσης και συγκεκριμένα για τη φέτα. Πιστεύω ότι οι πολίτες γνωρίζουν πάρα πολύ καλά, έχουν την κρίση, δηλαδή, να κατανοήσουν, γιατί ζητά κάποιος να ονομάζεται το δικό τους προϊόν με τη λέξη φέτα. Προφανώς, δεν το δυσφημεί, άρα το διαφημίζει. Δεύτερον, έχουν τη γνώση ότι αυτή η λέξη είναι ελληνική και τρίτον, έχουν και τη γεύση για να καταλαβαίνουν τη διαφορά. Ωστόσο, πολύ σωστά θίγονται αυτά τα ζητήματα, διότι πρέπει να τα αναδεικνύουμε και να προσπαθούμε να δημιουργήσουμε εκείνες τις προϋποθέσεις, έτσι ώστε ο ιδιωτικός τομέας να μπορεί να παρεμβαίνει όπου είναι απαραίτητο.

Ο δημόσιος τομέας από την πλευρά του θα πρέπει να διευκολύνει τον ιδιωτικό τομέα σε ό,τι αφορά την πρόσβαση σε προγράμματα αναπτυξιακά, επιχειρησιακά ή οτιδήποτε έχει να κάνει με την πρόσβαση στις αγορές. Πρέπει εκεί να περιοριστεί, δεδομένου ότι όλο το υπόλοιπο κομμάτι που αφορά στο εμπόριο και στη διάθεση των προϊόντων είναι δουλειά του ιδιωτικού τομέα. Αυτή είναι η παρατήρηση που έχω να κάνω. Έχουμε βιώσει στο παρελθόν μια σειρά από στρεβλώσεις στην αγορά και ενώ πράγματι διαθέτουμε, ενδεχομένως, τα πιο ποιοτικά προϊόντα, ιδιαίτερα στον πρωτογενή τομέα και αυτό δεν είναι καθόλου σοβινιστικό, έχει να κάνει με μια αλήθεια την οποία την αναγνωρίζουν όλοι αυτοί που έρχονται στην πατρίδα μας για να εμπορευθούν με τα δικά μας προϊόντα.

Έτσι, λοιπόν, αν ξεκαθαρίσουμε ποιος είναι ο τομέας, ο οποίος αφορά στο δημόσιο, δηλαδή, στον έλεγχο και στην πιστοποίηση της ποιότητας των προϊόντων και ενδεχομένως, την ρύθμιση των παραγόντων εκείνων που δημιουργούν στρεβλώσεις στην αγορά και από την άλλη μεριά αφήσουμε τον ιδιωτικό τομέα να λειτουργήσει, όπως εκείνος γνωρίζει, με τους δικούς του κανόνες, νομίζω ότι είναι το ελάχιστο, το οποίο εμείς σαν βουλευτές πρέπει να διασφαλίσουμε. Σας ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Λαζαρίδης.

ΓΕΩΡΓΙΟΣ ΛΑΖΑΡΙΔΗΣ: Θέλω και εγώ να καλωσορίσω τα αδέλφια μας, τους Έλληνες συναδέλφους μας, οι οποίοι διαπρέπουν στις χώρες τους και μαζί με το καλωσόρισμα να τους συγχαρώ και να τους πω ότι όσο πιο συχνά βρισκόμαστε τόσο καλύτερα, γιατί μας γεμίζουν περηφάνια και αισιοδοξία. Μας περιέγραψαν με πολύ ωραίο τρόπο το πώς αντιμετωπίζουν οι καταναλωτές στις χώρες τους τα ελληνικά προϊόντα.

Πράγματι, «εγώ γέμισα» με αισιοδοξία με αυτό που άκουσα, ότι ξεχωρίζουν και τα ζητούν συγκεκριμένα τα ελληνικά προϊόντα. Ακόμα και αν πάει, έστω και αθέλητα, κάποιος ιδιοκτήτης σούπερ μάρκετ βάζοντας μπροστά την προσθήκη «Greek feta» ή οτιδήποτε άλλο, ρωτούν οι καταναλωτές, αν πραγματικά είναι αυτό το οποίο ζητούν, αν είναι πράγματι η φέτα η ελληνική, η οποία είναι κατασκευασμένη στην Ελλάδα. Είναι πολύ σημαντικό και μας γέμισε αισιοδοξία ο τρόπος με τον οποίο αντιμετωπίζονται τα ελληνικά προϊόντα στο εξωτερικό, δηλαδή οι ξένοι πραγματικά ζητούν την ποιότητα, για την οποία διακρίνονται τα ελληνικά προϊόντα. Είναι δύο οι τομείς- ο αγροδιατροφικός τομέας και ο τουρισμός- όπου επιβεβαιώνεται το συγκριτικό πλεονέκτημα της πατρίδας μας, η ελληνική φύση. Βλέπουμε προϊόντα, όπως είπαμε προηγουμένως η φέτα, όπου ο συνδυασμός χλωρίδα και οι αυτόχθονες φυλές, κάνουν αυτό το εξαιρετικό τυρί.

Ο αγροδιατροφικός τομέας δεν είναι κάτι καινούργιο για την πατρίδα μας. Η πατρίδα μας, επειδή βασιζόταν πριν από 30 περίπου χρόνια στον αγροδιατροφικό τομέα- η Γεωργία ήταν στο 22% με 23% του ΑΕΠ- και είχαμε μονάδας επεξεργασίας, είχαμε υγιείς συνεταιρισμούς, είχαμε εξαγωγικές μονάδες και η Ελλάδα πήγαινε με εξαιρετικούς ρυθμούς. Από λανθασμένες πολιτικές όμως, μετά την ένταξή μας στην Ε.Ε., αντί να εκμεταλλευτούμε τα πλεονεκτήματα που μας έδινε, αλλάξαμε την κατεύθυνση της Γεωργίας, με αποτέλεσμα να συρρικνωθεί στο 3% η Γεωργία μας.

Επομένως, έχουμε τη δυνατότητα, δηλαδή αυτή η κατεύθυνση που έδωσε αυτή η Κυβέρνηση, τον διατροφικό προσανατολισμό στην Γεωργία είναι σωστή και έχουμε την ελπίδα και την δυνατότητα να «πάρει μπρος» και να ξαναπάει εκεί ψηλά που ήταν. Θέλω να τονίσω κλείνοντας, ότι εξαιτίας των λανθασμένων προσανατολισμών, για παράδειγμα στην Πελοπόννησο, εγκαταλείφθηκαν πάνω από 1 εκατομμύριο στρέμματα ορεινές- ημιορεινές καλλιέργειες, οι οποίες κυρίως παρήγαγαν ψυχανθή και όσπρια και είχαν πραγματικά συγκριτικό πλεονέκτημα, ήταν εξαιρετικής ποιότητας όσπρια, όπως τα φασόλια για παράδειγμα, στις Πρέσπες και στην Καστοριά. Εδώ κύριε Υπουργέ θέλω λίγο την προσοχή σας. Αυτές οι εκτάσεις, οι ορεινές- ημιορεινές, που βγάζουν ιδιαίτερα προϊόντα, εγκαταλείφθηκαν τότε με την αλλαγή του προσανατολισμού της Γεωργίας και υπάρχει ο κίνδυνος τώρα, με τους δασικούς χάρτες που γίνονται, επειδή ακριβώς εγκαταλείφθηκαν, υπάρχει ο κίνδυνος ξαφνικά να δούμε αυτές τις εκτάσεις, οι οποίες ήταν χωράφια, να τις δούμε να χαρακτηρίζονται από κάποιους ως «δασικές» κ.τ.λ.,

Οπότε κύριε Υπουργέ χρειάζεται να το προσέξουμε πολύ αυτό το ζήτημα, χρειάζεται τόνωση, στήριξη και κίνητρα για τον συνεργατισμό- όπως έχω ακούσει ότι δίνει ιδιαίτερη βάση σε αυτά η Κυβέρνηση- τυποποίηση στο λάδι, αλλά και στα κηπευτικά προϊόντα τυποποίηση και επεξεργασία και στις ελιές, τα όσπρια, τη βιομηχανική ντομάτα, τις κομπόστες, τα γλύκα και άλλα. Σας ευχαριστώ.

ΧΑΡΑ ΚΑΦΑΝΤΑΡΗ(Πρόεδρος της Επιτροπής): Εμείς ευχαριστούμε, το λόγο έχει ο κ. Υπουργός.

ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων): Καταρχήν, να σας ευχαριστήσουμε, εννοώ βασικά τους προσκεκλημένους και βεβαίως και τους υπόλοιπους συναδέλφους. Το αντιληφθήκατε και οι ίδιοι, ότι δεν ήταν μόνο η παρουσία σας, ήταν κυρίως η συμμετοχή σας στην συζήτηση, που πραγματικά με τις τοποθετήσεις σας, δώσατε τη δυνατότητα σε όλους να γίνει μια ουσιαστική συζήτηση. Νομίζω πως αποτελεί κοινή πεποίθηση, ότι το υπ' αριθμόν 1 στοιχείο, είναι η ποιοτική υπόσταση των ελληνικών προϊόντων, νομίζω εκεί πλέον δεν διαφωνούμε.

Εξάλλου, από τις τοποθετήσεις σας δημιουργούμε και την πεποίθηση ότι πλέον, αποτελεί και μία αντίληψη, έξω από τα όρια της Ε.Ε., που είναι πολύ σημαντικό για εμάς. Το δεύτερο είναι και νομίζω πως θα συμφωνήσετε και εσείς, για την αναγκαιότητα των συνεργειών. Βεβαίως θέλουμε την συνέργεια τη δική σας και εμείς από τη πλευρά μας και σε επίπεδο άλλων Υπουργείων, εμφανίζεται αυτή η εικόνα. Εκείνο που μας λείπει, αυτή την ώρα, είναι ο επιχειρηματικός κόσμος, ο οποίος θα αναλάβει να είναι το βασικό εργαλείο σε αυτές τις συνέργειες.

Κλείνοντας, θέλω να πω ότι έχουμε προγραμματίσει το ερχόμενο καλοκαίρι να υπάρξει η παρουσία όλου του χώρου και θα είναι πάρα πολύ θετικό, εάν η παρουσία αυτή τον Ιούνιο ή Ιούλιο που θα γίνει, συνδεθεί και με επιχειρηματίες του χώρου και από τις δικές σας χώρες, αλλά και βεβαίως από εμάς εδώ, ούτως ώστε να έχουμε αυτή την προϋπόθεση. Μπορούμε ουσιαστικά, στην επόμενη συνάντηση να προετοιμαστούμε προς αυτή τη κατεύθυνση και θα κάνουμε και ένα βήμα που όλοι συμφωνούμε ότι πρέπει να υπηρετήσουμε. Σας ευχαριστούμε.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Και εμείς, σαν Επιτροπή και εγώ προσωπικά, ευχαριστούμε τους συναδέλφους Έλληνες Βουλευτές ανά την υφήλιο για τις σημαντικές παρατηρήσεις. Και αυτό που είπε ο κ. Υπουργός, στη συνέλευση που θα κάνετε τον Ιούνιο ή Ιούλιο, μπορούμε να το δούμε ως αιτία για προβληματισμό και για δράση στον τομέα της ενίσχυσης των εξαγωγών των αγροτικών προϊόντων της χώρας μας. Σε αυτό το σημείο, ενημερώνω το Σώμα ότι ολοκληρώθηκε η συνεδρίαση. Λύεται η συνεδρίαση.

Στο σημείο αυτό γίνεται η γ’ ανάγνωση του καταλόγου των μελών της Επιτροπής. Παρόντες ήταν οι Bουλευτές κ.κ.: Δημαράς Γιώργος, Ιγγλέζη Κατερίνα, Καρακώστα Εύη, Καφαντάρη Χαρά, Ουρσουζίδης Γιώργος, Τελιγιορίδου Ολυμπία, Τζάκρη Θεοδώρα, Τριανταφυλλίδης Αλέξανδρος, Βλάχος Γεώργιος, Κασαπίδης Γεώργιος, Μπουκώρος Χρήστος, Πλακιωτάκης Ιωάννης, Στύλιος Γεώργιος, Παφίλης Αθανάσιος, Μανωλάκου Διαμάντω, Μωραΐτης Νικόλαος και Λαζαρίδης Γεώργιος.

Στο σημείο αυτό, περί ώρα 19.45΄, λύθηκε η συνεδρίαση.

**Η ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΧΑΡΑ ΚΑΦΑΝΤΑΡΗ ΜΑΡΙΟΣ ΚΑΤΣΗΣ**